
מישיבת ועדת הכלכלה

שהתקיימה ביום שני ח' באדר התשע"א (14 במרס 2011) בשעה 8:00
סדר היום:  תקנות מועצת הצמחים (ייצור ושיווק) (דרכי מינוי חברי המועצה וחברי ועדות ענפיות) (תיקון), התשע"א-2011.

נכחו:

חברי הוועדה:

כרמל שאמה – היו"ר

מוזמנים:
עו"ד אורי נוסבאום – לשכה משפטית, משרד החקלאות ופיתוח הכפר

עו"ד מיכאל אטלן – יועץ משפטי, משרד התמ"ת

יוסי דנקונה – מנהל מנהל תעשיות עתירות ידע, משרד התמ"ת

חן כהן – מתמחה בלשכה המשפטית, משרד התמ"ת

עו"ד לירון אדלר-מינקה – ייעוץ וחקיקה, משרד המשפטים

צבי אלון – מנכ"ל מועצת הצמחים

עזרא בכר – מנהל אגף מנהל, מועצת הצמחים

עו"ד רונן כהן – יועץ משפטי, מועצת הצמחים

עו"ד ד"ר סער פאוקר – יועץ משפטי, התאחדות האיכרים

דוד (דוגי) ישראלי – עמותת מאבק החקלאים

שמעון כורם – עמותת מאבק החקלאים

בנימין קוטין – עמותת מאבק החקלאים

עו"ד דפנה הולץ לכנר – עמותת מאבק החקלאים

עו"ד מיכל ארגמן – עמותת מאבק החקלאים\

ייעוץ משפטי: ניר ימין
רכזת בכירה בוועדה: עידית חנוכה
רשמת פרלמנטרית: שרון רפאלי
תקנות מועצת הצמחים (ייצור ושיווק) (דרכי מינוי חברי המועצה וחברי ועדות ענפיות)

(תיקון), התשע"א-2011
היו"ר כרמל שאמה:

בוקר טוב לכולם. אנחנו פותחים את ישיבת ועדת הכלכלה. על סדר היום: תקנות מועצת הצמחים (ייצור ושיווק) (דרכי מינוי חברי המועצה וחברי ועדות ענפיות) (תיקון), התשע"א-2011. 


מי מציג את התקנות, בבקשה?
אורי נוסבאום:


אני אציג אותן. אני מהלשכה המשפטית של משרד החקלאות. 


בעקבות הליך הבחירות שהיה לפני ארבע שנים היו כמה לקחים וגם תיקונים טכניים שראינו לנכון לעשות. יש לקחים שמועצת הצמחים האירה את עינינו בהם, וגם יושב ראש ועדת הבחירות שהוא גם שופט בדימוס שישמש יושב ראש ועדת הבחירות גם בבחירות הקרובות שאמורות להתקיים השנה. היו לו כמה הערות שהבאנו לידי ביטוי בתיקון הזה. 

ניר ימין:


אתה יכול להציג את העיקרים שלהם?

אורי נוסבאום:

כן. אחד התיקונים המרכזיים הוא ביטול חתימות תמיכה. בתקנות יש הבחנה בין מגזר פרטי לבין מגזר שיתופי. הכוונה במגזר שיתופי הוא לאגודות שיתופיות, והמגזר הפרטי זה כל המגדלים האחרים. במגזר הפרטי נדרשו 20 חתימות תמיכה. כל מגדל שרצה להיבחר היה צריך להגיש כתנאי מוקדם 20 חתימות תמיכה של מגדלים אחרים. האירו את עינינו שהתנאי הזה מכביד מאוד על המגדלים, וגם אין מקום להבחנה בין מגזר שיתופי לפרטי מכיוון שההנחה הייתה שמאחורי מגדל מהמגזר השיתופי עומדים הרבה חקלאים פעילים.

ב-20 השנים האחרונות מספר החקלאים הפעילים באגודות השיתופיות הצטמצם, ולעומת זה יש הרבה חקלאים פרטיים שהתאגדו במסגרת של אגודות, חברות ובשותפויות, ולכן לעניין התקנות אין מקום להבחין יותר בין המגזרים וגם מתוך כוונה להסיר חסמים. אני שאלתי את השופט אם הוא רואה מניעה לפעולה הזאת, זאת אומרת לבטל את הדרישה לחתימות תמיכה מהסיבה שאולי תהיה "הצפה" של מגדלים שירצו להיבחר, וועדת הבחירות לא תוכל להתמודד עם כמויות כאלה, והוא אמר שהוא לא רואה בזה חשש ותמך במהלך. לכן החלטנו לעשות את זה. 


עוד תיקון. בתיקון לחוק משנת 2007 שר התמ"ת נמחק מהחוק; הרבה סמכויות שניתנו לשר החקלאות ולשר התמ"ת יחד – שר התמ"ת נמחק, והסמכות נשארה רק לשר החקלאות. בתקנות שהותקנה לפני התיקון הזה עדיין יש הרבה סמכויות שנותרו גם לשר התמ"ת וראינו לנכון ליישר קו עם החוק ולמחוק את הסמכויות של שר התמ"ת גם מהתקנות. 


תיקון נוסף היה כאשר יושב ראש ועדת הבחירות אמר שהמועדים שנותרו לוועדה לבחון את הכשירויות של המועמדים לא מספקים, ולכן גם הוספנו פרק זמן ליושב ראש הוועדה לבדוק את הכשירויות של המועמדים. 


תיקון נוסף הוא שבתקנות נקבע שבכל ועדה יהיו 15 מגדלים לפחות שייבחרו בבחירות. בבחירות הקודמות שר החקלאות היה צריך להודיע לוועדה כמה מגדלים ייבחרו לכל ועדה ענפית, והמספר היה קבוע – הוא הודיע שלכל הוועדות יהיו 15 מגדלים. זאת אומרת לא הייתה שונות בין ועדה לוועדה. לכאורה לשר הייתה סמכות לקבוע מספר שונה לכל ועדה, אבל אין בזה היגיון. לכן החלטנו לקבוע כמספר פיקס, 15 מגדלים נבחרים. לצד זה להוסיף תקנה שהופיעה בחוק לפני כן שמאפשרת לשר במידה שהוא רואה שתוצאות הבחירות לא הביאו ייצוג הולם לכל המגדלים, תקנה שמאפשרת לו למנות עד חמישה מגדלים נוספים לכל ועדה. בעצם יש סמכות כזאת לשר בחוק לעניין ייצוג הולם במליאת המועצה. זה בעצם תיקון שהתוסף אחרי הבחירות האחרונות כשראינו שהיו טענות של המגדלים שלא היה ייצוג הולם לכל מיני אזורים או לכל מיני מגדלים של סוגים שונים של גידולים. לכן אז תוקן החוק- -

היו"ר כרמל שאמה:

למה לא לעשות הבטחת ייצוג מראש?

אורי נוסבאום:

אתה לא יודע לאן יובילו תוצאות הבחירות.  

היו"ר כרמל שאמה:

אתה יודע מראש מי אתה רוצה שלא ייעדר מקומם, ואתה לוקח הבטחת ייצוג, כי אחרי זה להשלים באופן אישי זה פתח בעייתי. 

אורי נוסבאום:

אבל קודם כול רוצים לתת למגדלים לבחור בעצמם.

היו"ר כרמל שאמה:

בהבטחת ייצוג אין בעיה – אם מישהו נבחר אתה לא מתערב; אם מישהו לא נבחר יש כלל אובייקטיבי שמקפיץ מישהו שמייצג את אותו אזור גיאוגרפי, את אותו ענף. כשאתה משאיר את זה למינוי של אדם כזה או אחר – היום שרת החקלאות מאוד נחמדה והגונה, מחר זה שר חקלאות שיהיה לו שם אינטרס עקיף כזה או אחר או למי מטעמו. השלמה באופן אישי של אדם לגופים שנבחרו בבחירות זה מאוד לא דמוקרטי.

אורי נוסבאום:

אבל מינוי מלכתחילה- -

היו"ר כרמל שאמה:

לא מינוי מלכתחילה – הבטחת ייצוג. זה אומר שבכל רשימה ייבחר לפחות אחד, נניח מצפון הארץ. אתה לא אומר מי, אתה אומר שמי שקיבל את מספר הקולות הכי גבוה ועונה לקריטריונים האלה. אבל עדיין הבחירה היא דמוקרטית, אתה רק מבטיח את ייצוגו. זה קורה בהמון תהליכים של בחירות. 

אורי נוסבאום:

הקושי זה לקבוע איזה ייצוג אתה רוצה לשמור- -

היו"ר כרמל שאמה:

למה? אז איך השר בוחן אחר כך את הרשימה? איך השר קובע ייצוג הולם או לא הולם? יש לו כמה קריטריונים: הוא אומר, לדוגמה – נשים, צעירים, פריפריה. אני נותן את כל הפרמטרים שאפשר: בני מיעוטים, עולים – כל מה שיכול להיות. אז מראש אתה מכניס את תרשים הזרימה הזה למבנה, ואז הכי דמוקרטי, הכי שקוף והכי נקי. כי זה מאוד בעייתי. אני רק שמעתי עכשיו, אני לא הבנתי. להשלים חמישה אנשים בכל ענף? אז למה עושים בחירות? מראש השר יקבע מהו ייצוג הולם מבחינתו.

ניר ימין:

אולי כשנגיע לתקנה הזאת אפשר יהיה להסביר אותה קצת יותר. ההוראה הזאת קבועה בחוק לגבי המועצה, ואפשר קצת לתקן את הנוסח של התקנה כדי שהיא תהיה קצת יותר אובייקטיבית, כמו שאתה אומר, כי היא מדברת על "לדעת השר". אולי אפשר להוריד את המילה "לדעתו" ולכתוב כמו שכתוב בחוק: "ראה השר" או משהו בסגנון הזה כדי שיהיה ברור שזה על סמך נתונים אובייקטיביים.

אורי נוסבאום:

הניסוח, לדעתי, הוא זהה. לקחנו את אותו ניסוח קיים- -

ניר ימין:

ממה שראיתי, הוא לא זהה, אבל כשנגיע לזה - -

אורי נוסבאום:

יכול להיות שלא. נעשה תיקון, אין בעיה. אם צריך לתקן, נתקן.

ניר ימין:

נראה אם זה מספק את מה שהיושב ראש מבקש. 

היו"ר כרמל שאמה:

אפשר להתחיל בהקראה.

אורי נוסבאום:

לפני כן אני רוצה להעיר עוד משהו קטן: בעקבות שיחה מאתמול עם היועץ המשפטי של משרד התמ"ת מיכאל אטלן הוא האיר את עיניי לכמה ניואנסים בקשר להתייעצות עם שר התמ"ת בשתי נקודות. תוך כדי ההקראה אני אסביר ואתקן. 


הקראה:

תקנות מועצת הצמחים (ייצור ושיווק)(דרכי מינוי חברי המועצה וחברי ועדות ענפיות)(תיקון), התשע"א-2011 

בתוקף סמכותי לפי סעיפים 4(ד), 10א(ז) ו-66 לחוק מועצת הצמחים (ייצור ושיווק), התשל"ג-1973 (להלן – החוק), ובאישור ועדת הכלכלה של הכנסת, אני מתקינה תקנות אלה:

תיקון תקנה 1  1. בתקנה 1 לתקנות מועצת הצמחים (ייצור ושיווק)(דרכי מינוי חברי המועצה וחברי ועדות ענפיות), התשס"ו-2006 (להלן – התקנות העיקריות)- 

(1) הגדרות "המגזר הפרטי", "המגזר השיתופי" ו"תקנות האגודות" – יימחקו;

(2)  אחרי הגדרת "ועדת הבחירות" או "הוועדה" יבוא: ""ועדת קנסות" – כמשמעותה בסעיף 48 לחוק;".

ניר ימין:

תסביר את זה בקשר למה שהתחלת להסביר קודם על ההבחנה בין המגזר השיתופי לפרטי בהגדרות. 

אורי נוסבאום:

כן. ההבחנה הזאת התייתרה. בעצם ברגע שהורדנו את הדרישה לחתימות תמיכה אין מקום בכלל להבחנה הזאת כי זאת הייתה המשמעות היחידה. 

ניר ימין:

וההגדרה שוועדת קנסות נחוצה אחר כך לסייגים לכהונה ולתנאי כשירות שמשתמשים בה, נכון?

אורי נוסבאום:

כן, סייגים לכהונה. 

ניר ימין:

אתה רוצה לאשר את זה או שהוא יגיד על זה מילה?

היו"ר כרמל שאמה:

יש הערות להגדרות? אין הערות להגדרות. נצביע.

הצבעה

בעד סעיף 1 – רוב

נגד- אין

נמנעים – אין

סעיף 1 התקבל

היו"ר כרמל שאמה:

סעיף 1 אושר פה אחד.


תקנה 2, בבקשה. 

אורי נוסבאום:

תיקון תקנה 2  2. בתקנה 2(א) לתקנות העיקריות, המילה "לפחות" תימחק, ואחרי "באותו ענף" יבוא "שנבחרו בבחירות לפי תקנות אלה".
היו"ר כרמל שאמה:

כשאתה מוחק את המילה "לפחות", אתה יוצר בעיה מתמטית. כי מה שיוצא הוא שנוסח הסעיף הופך להיות: "מספר חברי ועדה ענפית לא יעלה על 25, ובהם שניים עובדי המשרד". חמישה עשר מגדלים זה היה – לפחות, ועכשיו אתה קובע את זה בדיוק ל-15 מגדלים.

אורי נוסבאום:

נכון, אבל אחרי זה יש תקנה 2א שהוספנו שהשר יכול למנות עד חמישה חברים לצורך ייצוג הולם.

היו"ר כרמל שאמה:

אז פה הוא יהיה חייב למנות.

ניר ימין:

אתה צודק, זה עדיין לא מגיע ל-25, זה יכול להגיע ל-23. 

היו"ר כרמל שאמה:

לא, ל-20. 

ניר ימין:

אם יש 15, + 3 זה 18 + 5 שהוא יכול למנות זה 23. 

היו"ר כרמל שאמה:

יש פה בעיה מתמטית.

סער פאוקר:


יש שניים מעובדי המשרד.

היו"ר כרמל שאמה:

עדיין.

אורי נוסבאום:

חמישה עשר מגדלים, שלושה משווקים ויצואנים ושני עובדי המשרד – זה 20, ועד חמישה הם מינוי אחר כך.

ניר ימין:

שניים מתוך עובדי המשרד מתוך 25 בהתחלה.

היו"ר כרמל שאמה:

זה אומר שהשר חייב למנות חמישה.

אורי נוסבאום:

לא, הוא לא יעלה על 25. 

ניר ימין:

זה יכול להיות גם 20.

אורי נוסבאום:

בין 20 ל-25, תלוי אם השר בוחר. 

ניר ימין:

מדוע התוספת שהם נבחרו בבחירות לפי תקנות אלה נדרשת?

אורי נוסבאום:

להבהיר שהתקנות לא מספיק ברורות היום. רצינו להבהיר שהחמישה עשר האלה נבחרים בבחירות לפי התקנות ולא יהיה מינוי אישי.

היו"ר כרמל שאמה:

הערות לתקנה הזאת.

דוגי ישראלי:


לי יש. שמי דוגי ישראלי, אני מעמותת מאבק החקלאים.

היו"ר כרמל שאמה:

מה אתם מייצגים?

 דוגי ישראלי:

אנחנו מייצגים קרוב ל-2,000 מגדלים בענף הפירות, ו-47 קיבוצים ומושבים שיתופיים שמזדהים גם הם עם המטרות שלנו. אנחנו מערערים ככלל על מרבית הדברים שנעשים פה בדיון הזה, אבל אני אתייחס ספציפית לתיקון מספר 2. אבקש גם את רשות הדיבור בהמשך להגיד בצורה יותר נרחבת מעט מה שיש לנו להגיד. 

ברור לגמרי שהסעיף הזה בא לתת בידי השר הממונה כוח הרבה יותר גדול מהכוח המצוי בידיו כיום. מספר המגדלים פה מוגדל לעומת התקנה הקודמת שבו הוא לא היה מוגבל. על-פי אריתמטיקה פשוטה, השר לא צריך להתאמץ הרבה אחרי שהוא יקבל חמישה משלו פלוס שניים של המשרד. להעביר עוד שניים-שלושה מגדלים לצדו מאוד קל, והוא מקבל פה כוח לא מידתי הרבה יותר חזק והרבה יותר גדול מהכוח שנמצא בידיו כיום. אני אישית, ומי שאני מייצג, ומתנגדים לתיקון הזה באופן ברור וחד משמעי. 

אורי נוסבאום:

אפשר להתייחס לעניין?

היו"ר כרמל שאמה:

כן.

אורי נוסבאום:

התקנות הן של שר החקלאות בלבד. שר החקלאות הוא שמתקין את התקנות. הוא התקין אותן בעבר, והוא גם יכול להתקין אותן היום. זה סמכות של השר. גם לפי התקנות היום, השר מודיע לוועדת הבחירות כמה מגדלים ייבחרו בוועדה. זאת אומרת אם לא נקבע היום 15 מגדלים, השרה תודיע מחר לוועדה מה המספר. בכל מקרה זאת הסמכות שיש לשר היום בתקנות. גם בבחירות הקודמות השר הודיע לוועדת הבחירות שייבחרו חמישה עשר מגדלים מכל ענף, כך שאין למעשה שינוי.

דוגי ישראלי:

לפחות 15.

אורי נוסבאום:

צריך להודיע על מספר פיקס לוועדה- -

דוגי ישראלי:

ברור, אבל על פי התקנות היה לפחות 15, ויכול להיות גם 18. 

אורי נוסבאום:

אבל השר קבע 15. כמו שעכשיו הוא קבע גם בפעם הקודמת הוא קבע, וגם מחר הוא יקבע. 

היו"ר כרמל שאמה:

להפך, פה הוא מגביל את שיקול דעתו של השר. פה זה 15. אז השר יכול היה לקבוע 15 או 18.

ניר ימין:

הם מבקשים שמספר המגדלים יהיה גדול יותר, שיהיה פיקס 17 או 18.

אורי נוסבאום:

בסופו של דבר השר מודיע לוועדה כמה מגדלים ייבחרו בבחירות. הוא צריך להודיע מספר פיקס לוועדה. 

ניר ימין:

אבל גם אם אתה מוריד את המילה "לפחות", ובמקום 15 אתה כותב 17 או 18 זה נותן יותר כוח- -

היו"ר כרמל שאמה:

אבל זה מוריד את מספר האנשים שהשר יכול להוסיף כדי לאזן.

ניר ימין:

נכון.

אורי נוסבאום:

זה גם המספר שהיה בבחירות הקודמות ולא היו שום טענות לגביו. 

דוגי ישראלי:

היו. בפעם הקודמת הסתבר שלכל אזור הדרום אין ייצוג של אף בן אדם.

אורי נוסבאום:

ולכן הוכנס הסעיף של ייצוג הולם.

דוגי ישראלי:

יפה. אבל לא אכנס למינויים אישיים, אבל נעשו כל מיני מינויים שבדיעבד הסתבר שהם - -

היו"ר כרמל שאמה:

כלומר בפעם הקודמת כבר נעשו התוספות?

דוגי ישראלי:

כן.

היו"ר כרמל שאמה:

ואיך הם נעשו, לדעתכם?

דוגי ישראלי:

לדעתנו, בצורה שלא תאמה את יחסי הכוחות האמיתיים, אלא נעשה על-פי היכרויות וכל מיני אינטרסים מסוג אחר, לאו דווקא ייצוג שייתן ייצוג לכלל המגדלים.

אורי נוסבאום:

אני הייתי שותף גם לבחירות הקודמות, והשר, גם בהתאם לנוסח של החוק ובהתאם לנוסח המוצע פה- -

ניר ימין:

אם הקבוצה לא מיוצגת.

אורי נוסבאום:

- - מתייעץ עם הארגונים היציגים של המגדלים. 

דוגי ישראלי:

מי הארגונים המייצגים?

אורי נוסבאום:

ארגוני המגדלים. 

דוגי ישראלי:

למשל? ארגון מגדלי הפירות, למשל?

אורי נוסבאום:

למשל.

דוגי ישראלי:

בסדר.

אורי נוסבאום:

למשל התאחדות חקלאי ישראל. 

דוגי ישראלי:

בנושא הזה איתנו הוא לא התייעץ. אנחנו מייצגים 2,000 איש.

אורי נוסבאום:

ייצגתם גם לפני ארבע שנים 2,000 איש?

דוגי ישראלי:

כן. אנחנו כבר חמש שנים במאבק הזה, ויש לנו חתימות של כ-2,000 איש, ואף אחד לא התייעץ איתנו אף על פי שבהכרעת בג"ץ הוא מתייחס חד משמעית לכל נושא ייצוג המיעוט שעד היום אף אחד לא נתן את דעתו במשרד החקלאות, ובמועצת הצמחים בוודאי שלא. 

היו"ר כרמל שאמה:

כמה מגדלים יש בסך הכול במועצת הצמחים?

דוגי ישראלי:

זה סוד כמוס, כדאי לשאול את אנשי מועצת הצמחים בעניין הזה - -

היו"ר כרמל שאמה:

אין פה סודות.

דוגי ישראלי:

- - אנחנו מייצגים קרוב ל-2,000 מגדלי פירות. 

היו"ר כרמל שאמה:

אבל אתם חלק. 

דוגי ישראלי:

אנחנו מעריכים שסך הכול יש לא יותר מ-3,000-2,500 מגדלי פירות במדינה. 

היו"ר כרמל שאמה:

כמה?

דוגי ישראלי:

3,000-2,500 מגדלים.

היו"ר כרמל שאמה:

אז אתם עיקר המועצה.

דוגי ישראלי:

זה מה שאנחנו טוענים.

ניר ימין:

עיקר הענף, לפחות.

דוגי ישראלי:

עיקר המגדלים.

היו"ר כרמל שאמה:

אתם בעלי השליטה במועצת הצמחים.

דוגי ישראלי:

אנחנו לא בעלי השליטה כי אנחנו מערערים על עצם השתתפותנו במועצה הזאת.

 היו"ר כרמל שאמה:

אבל כל עוד אתם משתתפים, אתם הרוב.

דוגי ישראלי:

בעיקרון אנחנו טוענים שכן.

קריאה:

אתה יכול לבטא את זה בצורה דמוקרטית.

דוגי ישראלי:

אבל אנחנו לא רוצים להשתתף בבחירות האלה כי אנחנו טוענים שהגוף הזה מיותר לחלוטין, הוא גוף שאבד עליו הכלח מבחינתנו. מבחינת מגדלי הפירות הוא לא נותן לנו שום דבר, אנחנו רק משלמים הון תועפות להיטלים, וכל מה שהמועצה עושה זה לתבוע אותנו למשפטים חוזרים ונשנים ומפקחת עלינו. בעצם הרווח של מגדל פירות ממועצת הצמחים שווה לאפס מעבר לכל ההיטלים שאנחנו נדרשים לשלם.

היו"ר כרמל שאמה:

החברות במועצת הצמחים היא חובה?

דוגי ישראלי:

כן, זאת חובה, זה כורח. בניגוד למה שהיה מועצת צמחי הנוי – "מועצת הפרחים", בלשון העם – שהם וולונטריים לחלוטין היום – מי שרוצה משתתף בארגון. דיברתי שלשום עם אחד ממגדלי הפרחים הגדולים בארץ, והם מאוד שמחים ומאוד טוב להם בסיטואציה הקיימת. עולה מדי פעם עניין המחקר והפיתוח, ומי שרוצה משתתף בזה. רק אתמול קראתי בעיתון על המצאה חדשה בנושא הפרחים – הם פעילים מאוד והם שמחים. הם לא מחויבים לתשלום כל מיני דברים וכל מיני המצאות חדשות לבקרים שמטילים על כל מגדלי הפירות בעניין הזה. זה דברים דרקוניים. 

היו"ר כרמל שאמה:

מתי מועצת הפרחים הפכה להיות וולונטרית?

דוגי ישראלי:

בשנת 2007 אחרי ועדת שאלתיאלי. מועצת הצמחים בשנת 2006 לא הייתה פעילה. זאת הייתה השנה הטובה ביותר למגדלי הפירות זה עשרות שנים, לא רק מכיוון שהייתה שנת יבולים ברוכה, אלא מכיוון שלא שילמו את המס הזה. רק לסבר את האוזן: בזמנו נפגשנו עם שלום שמחון שהיה שר החקלאות בתחילת המאבק הזה בשנת 2007, והצגנו בפניו ובפני הכלכלנים שישבו איתו את העובדה הפשוטה: על-פי נתוני משרד החקלאות עצמו ועל-פי כל מחקרי הרווחיות שהם עשו לגבי ענף המטעים, למשל בענף האפרסק – תשלום ההיטל שנדרש באותה שנה לשלם ביחס לרווח ולפדיון פר אותו ענף היה 25% מהרווח. אני שאלתי אותו דבר אחד שאני שואל את כולנו פה: איך יכול להיות שאדם ששילם מס הכנסה ושילם מיסים ושילם את כל הדברים שכל אזרח אחר במדינה משלם, נדרש לשלם על הרווח עוד 25%? אני לא ממציא פה מספרים. אפשר לקחת את נתוני משרד החקלאות, את טבלאות הרווחיות בענף המטעים ולאמת כל מילה שאני אומר. 25% מהרווח של אותו בן אדם הולך למועצת הצמחים. איך יכול להיות? שומו שמים. על זה אנחנו צועקים. אנחנו טוענים שהתקנות האלה שברור למה הם יצאו עכשיו בדחילו ורחימו בצורה כזאת דחופה – כי מישהו פה אולי פישל ולא עמד בזמנים, ועכשיו רוצים למתוח קצת את הזמנים כדי שתהיה אפשרות להתארגן. 

מבחינתנו כל התקנות האלה זה מסך עשן, זה הרבה עיסוק בהרבה דברים שנותן אולי פרנסה לעוד כל מיני פונקציונרים. כל זה בא על חשבון חקלאים, ואנחנו מייצגים אנשים שבקושי יש להם ממה לחיות, שלוקחים מהם כל חלקה טובה. רוב אנשי החקלאות במדינה זה אנשים מבוגרים, אנשים צעירים לא באים למטריה הזאת – ופשוט רחמנות. בני קוטין ידידי יכול לספר לכם על אנשים זקנים שבאים אלינו ובוכים שלוקחים מהם את פת לחמם האחרונה. זה בדם לבנו העניין הזה. 

ניר ימין:

אני אגיד שני דברים: א', אם ענף הפירות רוצה לצאת- -

היו"ר כרמל שאמה:

תיקון חקיקה ראשית.

ניר ימין:

- - זה דורש תיקון חוק כי הענף מוגדר, בין היתר, גם כענף הפירות. לעניין ההיטלים – זה מוסדר בסעיף 36 לחוק. לכן גם זה דורש תיקון חקיקה אם רוצים להפחית את שיעור ההיטל. אבל אמרת 25% - רצפת ההיטל הוא רבע אחוז- -

דוגי ישראלי:

אבל בחשבון הרווחיות, נכון שהיום מדובר על היטל שבין 0.25% ל-0.8% כשלשר יש סמכות לקבוע אותו אחרת. לשר יש הסמכות המלאה, והוא לא עושה את זה, כמובן, ולא עשה. אנחנו מקווים שהשרה. 

תסלח לי שאני מתפרץ לדבריך. אנחנו גיבשנו הצעת חוק שמאפשרת את העניין הזה. אם תרשה לי אני אחלק את זה פה.

היו"ר כרמל שאמה:

כרגע אין צורך. ההצעה היא פשוטה וברורה, השאלה היא מה המדיניות של המשרד. למה מועצה אחת היא וולונטרית ואחת היא חובה? יש סיבה?

צבי אלון:


אין מועצה וולונטרית.

אורי נוסבאום:

אין מועצה וולונטרית.

היו"ר כרמל שאמה:

אין מועצה וולונטרית של ענף הפרחים?

צבי אלון:

אני אומר כמה מילים. אני מנכ"ל מועצת הצמחים. לפני שהיועץ המשפטי יציג את הדברים רציתי לתת כמה מילות רקע. 

היו"ר כרמל שאמה:

בבקשה.

צבי אלון:

המועצה הזאת הוקמה ביוזמתו של שר החקלאות לשעבר ישראל כץ, שבין היתר יזם מהלך מאוד מבורך שהחקלאים בעצמם בבחירות בוחרים את נציגיהם. על-פי מועצת הצמחים והחוקים של המועצות הקודמות – כי המועצה הזאת זה איחוד של ארבע ועכשיו של שלושה – החברים היו ממונים על-ידי ארגונים נציגים- -

קריאה:

גם לפני זה היו בחירות.

צבי אלון:

ישראל כץ בזמנו יזם מהלך מבורך של בחירות ארציות של מגדלים, ומה שיש פה על סדר היום זה עדכון של התקנות לגבי הליך הבחירה של נציגי המגדלים. אני עוד לא הייתי אז בתפקיד הזה. לפני ארבע שנים נערכו בחירות ראשונות מאז הקמת המדינה, והיו כללים, ועכשיו משרד החקלאות הביא יחד אתנו בעיקר כמה נקודות טכניות לשיפור. כל מה ששמענו כאן לגבי טענות על הגוף הזה שנקרא "מועצת הצמחים" – מייצגים-לא מייצגים, שודדים, חומסים זקנים – בסדר, אנחנו מכירים שיש ציבור ונציגים שטוענים את זה, ואנחנו צריכים להתמודד עם זה. הם פנו לבג"ץ, ובג"ץ דחה אותם, והם ממשיכים – זכותם, אין לי עניין אישי או מקצועי בנושא הזה. דעתי מאוד ברורה שזה גוף מאוד חשוב לצד משרד החקלאות, ובלבד שהוא יהיה יעיל וטוב. נשמעו פה טענות, אבל מכיוון שאני לא רוצה לגלוש פה לעניין שהוא לא סדר יומה של הוועדה אני רוצה רק לומר ליושב ראש הוועדה ולחברים שהחיובים, ההיטלים והנטל שיש היום על החקלאים בערכים של היטלי המועצה לעומת מה שהיה לפני שנים הוא הרבה יותר קטן. אתה שאלת, כבודו, לגבי מספר המגדלים. אנחנו היום מאחדים ציבור של ארבעה ענפים. אחרי ששלום שמחון החליף את ישראל כץ הוא החליט מטעמים שלו שענף הפרחים לא יהיה במועצה, אז הוא לא בשום מקום היום. לטעמי, הוא זרוק בצדי הדרך, אבל יש מי שמצטט שהם מרוצים. אני מכיר מציאות אחרת, אבל שוב – זה לא עניינינו. 

היום המועצה, על-פי החוק, אחראית על ענף הירקות, ההדרים והפירות. בענף הפירות יש כ-3,500 מגדלים, ועם הדרוזים זה יותר; בענף הירקות יש גם למעלה מ-3,000 מגדלים; ענף ההדרים הוא אפילו יותר גדול, זה בעיקר מגדלים שיש להם 20 דונם, והוא יכול להיות חבר באגד. אבל יש אלפים, והחוק צירף גם אלינו גם את מגדלי זיתי השמן, וזה יכול להיות גם מאות רבות.

היו"ר כרמל שאמה:

כמה בסך הכול רשומים?

צבי אלון:

למעלה מ-10,000 מגדלים. אני מציע לכולנו לא לגלוש למאבק שיכול להיות לגיטימי, האם הגוף הזה בכלל צריך להתקיים או לא; אני רק רוצה להדגיש לפניכם שמה שקיים היום, כמו שאמר היועץ המשפטי, הוא שיש היום תקנות איך נבחרים נציגי המגדלים. כבוד השופט שהוא יושב ראש ועדת הבחירות השאיר לנו בתום עבודתו לפני ארבע שנים הצעות מקצועיות שלו, לפי הניסיון, ורוב הדברים שאתם רואים פה כהצעות לשינויים של כללי הבחירה אלה הצעות שלו פלוס כמה דברים שאנחנו חשבנו שצריך לייעל או לשפר.

קודם שאלת, אדוני היושב ראש, מהן הנקודות העיקריות, ועורך דין נוסבאום מנה אחת מהן או יותרץ. אני ראיתי חשיבות בכך שאנחנו ניזום סעיף בחוק שמאפשר שיהיו יותר קלפיות. בפעם שעברה היה מספר מסוים של קלפיות, וזה היה די טורח כי חקלאים, עיקרם בעבודה ולא הלכו לבחירות או כן הלכו לבחירות לכנסת, לוועד המושב וכדומה. אם הקלפי היה במשרדי המועצה האזורית או במקום אחר משותף לכמה יישובים אז ההשתתפות מטבעה היא פחותה. יש פה סעיף שאומר שעל-פי החלטת ועדת הבחירות, אפשר לגרום לכך שקלפי תהיה יותר זמינה לחקלאים בכך שלמשל ביישובים הקטנים לא יהיה קלפי מ-8:00 עד 20:00 אלא מ-8:00 עד 13:00, וב-13:00 חשבנו שתהיה קלפי במקום נוסף, כך שנוכל להיות יותר זמינים ויותר חקלאים יהיו שותפים בפועל לבחירה של המגדלים שהם נציגיהם בארבע השנים הבאות במוסדות. 

היו"ר כרמל שאמה:

תודה רבה. 


בבקשה, אדוני.

סער פאוקר:


אני היועץ המשפטי של התאחדות האיכרים. על נחיצות המועצה, והאם צריכה להיות מועצה וולונטרית – יש על זה ויכוח מאוד גדול בין המגדלים לבין עצמם. התאחדות האיכרים מייצגת כמה מאות מגדלים, רובם מגדלי פירות, וגם אצלנו בתוך ההתאחדות יש לא מעט אנשים שחושבים שהמועצה צריכה להיות וולונטרית. לצערי, אחד מהם שהיה צריך להגיע לפה מיסוד המעלה לא הצליח להגיע לדיון. אבל זה לא הנושא כאן. ההתאחדות עדיין לא גיבשה עמדה בשאלה הזאת שזאת שאלה נכבדה שתוכרע בבוא היום במוסדות המוסמכים אצלנו בהתאחדות. 

אנחנו לא נפתור את הבעיה של מועצה וולונטרית או לא וולונטרית באמצעות התקנות האלה –  בשביל זה צריך שינוי חקיקתי.

היו"ר כרמל שאמה:

ברור.

 סער פאוקר:

אני מוכרח להגיד שגם אצלנו בהתאחדות חושבים שהחוק, כפי שהוא, לא יכול להמשיך ככה וצריך לתקן אותו, אבל עוד לא החלטנו בדיוק איך אנחנו רוצים כי יש דעות שונות אצלנו בפנים.

עלתה כאן טענה שצריך לקחת אותה ברצינות בעניין ייצוג הולם. החשש שעלה כאן, אם אני מבין אותו נכון, הוא שהשר – לאו דווקא השרה הנוכחית שאנחנו סומכים עליה, כמובן, אבל יכול להיות שמחר יהיה שר אחר שלא יקפיד להתייעץ עם כל מי שצריך. יכול להיות שבמידה מסוימת אפשר לשנות את הניסוח; אולי במקום "אינה מיוצגת, לדעתו" יבוא: "שאינה מיוצגת", "מינוי כאמור ייעשה לאחר התייעצות עם גופים, לא רק עם גוף אחד. אפשר לחשוב על שינוי בניסוח, אבל את כל הבעיות המהותיות, האם צריך או לא צריך מועצה וולונטרית לפתור באמצעות התקנות האל שלדעתנו, הן בסך הכול טענות נחוצות כדי לשפר את הליך הבחירות.

ניר ימין:

גם אני חשבתי להציע למחוק את המילה "לדעתו", בין היתר מכיוון שזה הנוסח שמופיע בחוק, כפי שקראתי אותו. לכן גם בשם ההתאמה בין נוסח התקנות לבין נוסח החוק כדאי למחוק את המילה הזאת. אחרי המילים "שאינה מיוצגת", למחוק את המילה "לדעתו". 

היו"ר כרמל שאמה:

מוצע לתת לשר להוסיף חמישה על הרכב של חמישה עשר שנבחרו, אחרי שיש לו כבר שני עובדי משרד. יש חמישה עשר שנבחרים בעצם ממש בבחירות. אם נוסיף חמישה זה שליש. זה נראה לי משהו דרמטי. אני מכיר כמה תקנונים של בחירות שנותנים לראש המוסד תיקוני עיוותים, וזה תמיד בגבולות של עשרה אחוזים בערך. אם יש עיוות של שליש בבחירות זה אומר שזה כמעט מחצית ממי שנבחר, וזה נראה לי דרמטי.

קריאה:


עושי דברו של השר.

היו"ר כרמל שאמה:

משרד החקלאות, אתם צריכים את כל החמישה? 
אורי נוסבאום:

בפועל השר לאחר הבחירות האחרונות לא מינה- -

היו"ר כרמל שאמה:

הייתה לו אפשרות למנות?

אורי נוסבאום:

הייתה לו אפשרות למנות כי היה תיקון לחוק. פה אנחנו מעגנים את מה שבא לידי ביטוי בחוק.

היו"ר כרמל שאמה:

בחוק יש לו אפשרות לחמישה? 

אורי נוסבאום:

בחוק לעניין המליאה יש לו שלושה, ולעניין הוועדות הענפיות – עד חמישה. 

ניר ימין:

לעניין המועצה הוא יכול עד שלושה מתוך 41.

היו"ר כרמל שאמה:

זה מה שאנחנו מדברים. אנחנו מדברים על ועדות ענפיות, נכון? 

ניר ימין:

בוועדה ענפית זה חמישה - - - עשרים וחמישה.

היו"ר כרמל שאמה:

זה מה שיש לו בחוק היום?

ניר ימין:

מה שהיה לו לגבי הבחירות הראשונות. לגבי הבחירות שאחרי הבחירות הראשונות לא הייתה לו סמכות, ולכן רוצים להקנות לו את האפשרות לעשות את זה. 

אורי נוסבאום:

זה עבר גם באישור בוועדת הכלכלה בפעם שעברה.

ניר ימין:

זאת הייתה הצעה של חבר הכנסת וילן לתיקון- -

אורי נוסבאום:

להוסיף תיקון לחוק. 

ניר ימין:

בהצעת החוק הממשלתית לא הייתה אפשרות לשר להוסיף עוד חמישה בייצוג ההולם, אם אני זוכר נכון. חבר הכנסת וילן הציע שתהיה סמכות לאפשר עוד חמישה כשהשר רואה שיש נסיבות שאין ייצוג הולם, והוועדה קיבלה את זה, וזה נכנס בסופו של דבר לחוק רק לעניין הבחירות הראשונות. זה סעיף 75א לחוק. לגבי הבחירות שאחרי הבחירות הראשונות אין אפשרות כזאת, ולכן הם מציעים לכתוב הוראה דומה לגבי הבחירות הקבועות.

אורי נוסבאום:

הסתכלתי על הפרוטוקול של הוועדה הקודמת, ובאמת הייתה שם איזושהי טעות בהבנה. 

אני אקריא את מה שכתוב שם: "ההסבר שניתן לוועדה בפעם הקודמת היה שהוראה כזאת קיימת בהצעת החוק בנוגע למליאת המועצה. מכיוון ששיטת הבחירות מתבססת על כמות בלבד, ואז היא עשויה ליצור עיוותים עלול להיות מצב, כמו בבחירות האחרונות שלאזור הערבה, שהוא אזור חקלאי מאוד חשוב, אין נציג בגלל השיטה. לכן גם לגבי המליאה יש בחוק הוראה דומה מאוד שכרגע הצבעתם עליה ואישרתם אותה – אותו דבר יש לקבוע לגבי הוועדות הענפיות". 

היועצת המשפטית של הוועדה אתי בנדלר שאלה: "אני מבינה שזאת הוראה שתחול אך ורק לגבי הבחירות הראשונות כי לגבי הבחירות הקבועות קיימת ההוראה שאושרה". ואז ערן אטינגר, היועץ המשפטי של משרד החקלאות אמר: "נכון". פה הייתה איזושהי טעות כי בעצם ההוראה הקבועה צריכה להיקבע בתקנון מכוח סמכותו של שר החקלאות. לכן מה שנקבע בחוק לעניין הבחירות הקודמות - -

היו"ר כרמל שאמה:

למה לא תלכו להבטחת ייצוג? בתקנון של הבחירות ייקבע מראש שבכל רשימה שתיבחר יהיה לפחות מועמד אחד מאזור הערבה, וייכנס זה שיקבל את מרב הקולות. 

אורי נוסבאום:

בטיוטות הראשונות של התקנות הקיימות הייתה מחשבה לעשות חלוקה אזורית ולתת שריוּן לכל אזור. בסופו של דבר זה הנוסח שאושר.

היו"ר כרמל שאמה:

לאיזה שר יש אפשרות לשנות הרכב של גוף נבחר אחרי בחירות? 

ניר ימין:

אני לא מכיר ולא בדקתי חוקים נוספים בהקשר הזה. 

אורי נוסבאום:

אין יותר מדי אורגנים שמתחייבות לגביהם בחירות דמוקרטיות בתאגידים.

היו"ר כרמל שאמה:

למה? במועצת הלול? במועצת הלול יש לשר אפשרות להוסיף אנשים?

צבי אלון:

אני רוצה להעיר לכבודו על השאלה הזאת. אנחנו התלבטנו בהכנת החוק והתקנות וניסינו לתת למפרע הנחיה, ולא הצלחנו. כי כמו שהוצג פה העניין של הערבה, שהוא אזור מאוד דומיננטי בענף הירקות – עלו אחר כך נושאים של גידולים שונים. לא רק אזורים, גם גידולים שונים – גם קיבוצים, גם משק פרטי, גם מושבות. ניסינו לתת לזה תאים ולהגיד שאם לא היו מגדלים של ירקות מהערבה – האחרון ייצא והראשון מהערבה ייכנס. אחר כך הלכנו לנושא של האבוקדו. 

נתת דוגמה של מועצת הלול – במועצת הלול יש שלושה מוצרים: ביצים, בשר ובשר הודים. עם שלושת הענפים שיש לנו כל הארץ פרושה לנו עם עשרות מוצרים- -
היו"ר כרמל שאמה:

אבל גוף נבחר לא אמור לייצג כל פסיק. יש הדברים העיקריים שאתה רושם לעצמך, קובע להם הבטחת ייצוג וקובע שבכל רשימה שתיבחר הראשון שמייצג את כל אלה, אם הוא לא נבחר בצורה דמוקרטית יוקפץ קדימה. אני עצמי נבחרתי בשיטה כזאת לכנסת.  

צבי אלון:

זה סודוקו שלא הצלחנו לפתור. זאת הסיבה היחידה. 

היו"ר כרמל שאמה:

כי זה הופך להיות בחירות ב"כאילו". 

צבי אלון:

יכול להיות שאתה צודק לגבי החמישה והחמישה עשר. גם כמו שעורך דין נוסבאום אמר, זה לא הלך להיקפים האלה. 

היו"ר כרמל שאמה:

אני מעדיף שהמשרד יוכל לקבוע את הפרמטרים של הבטחת ייצוג, ויהיה לו גם הכי טוב; מאשר ללכת בדרך של הקטנת מספר התוספת שהשר קובע. אני לא מרגיש בנוח ששר יוכל להוסיף חמישה לגוף נבחר של חמישה עשר.

רונן כהן:


זה בכל מקרה מתוך הנציגים הנבחרים.

היו"ר כרמל שאמה:

איזה נבחרים?

רונן כהן:

מתוך מי שנבחר בבחירות. 

קריאות:

לא, מה פתאום.

היו"ר כרמל שאמה:

מתוך מי שלא נבחר, אתה מתכוון.

רונן כהן:

אבל זה אנשים שעמדו- - -

היו"ר כרמל שאמה:

אבל לא משנה כמה קולות הם קיבלו. אני משלם את האגרה, קיבלתי קול אחד של עצמי, והשר רשאי להוסיף אותי. 

קריאה:

יש לך זכות גם אם אתה לא משלם את האגרה.

היו"ר כרמל שאמה:

אדרבה. 

דוגי ישראלי:

אם אפשר להתייחס לכמה דברים שעלו פה. קודם כול אני רוצה להתייחס לכל נושא הבחירות הדמוקרטיות, ואני שואל אותך: אתם טוענים שהבחירות דמוקרטיות. לכל חקלאי יש זכות להצביע? 

צבי אלון:

כן.

דוגי ישראלי:

זכות אחת, או על-פי מספר הרכוש שיש לו? הרי יש פה פלוטוקרטיה פרופר.

היו"ר כרמל שאמה:

מה זאת אומרת?

דוגי ישראלי:

זאת אומרת, לא לכל אחד יש זכות הצבעה אחת, אלא לפי הרכוש שלו – מספר הדונמים שיש לו – לפי זה הוא מקבל זכות הצבעה. יש אחד שיקבל זכות הצבעה גדולה, ואחד שיקבל זכות הצבעה קטנה. זה נכון?

קריאות:

זה נכון, כן.

דוגי ישראלי:

זה הגוף היחיד במדינת ישראל שמתנהג בפלוטוקרטיה. זאת פלוטוקרטיה לשמה, העניין הזה. זאת טענה בסיסית ועקרונית.

היו"ר כרמל שאמה:

איך זה במועצת הלול? 

דוגי ישראלי:

הרי זה לא דמוקרטיה. זה בדיוק הפוך מדמוקרטיה הדבר הזה. 

היו"ר כרמל שאמה:

גם באספת בעלי מניות מצביעים לפי מספר המניות שיש לך.

דוגי ישראלי:

שלא יגידו שיש פה דמוקרטיה. 

היו"ר כרמל שאמה:

אולי זה מנוהל כגוף עסקי ולא בדיוק גוף דמוקרטי. 

דוגי ישראלי:

נכון. זאת הערת אגב. 

אורי נוסבאום:

אני רוצה לציין שזה עדיין דמוקרטיה. זה לא אומר שזה לא דמוקרטיה. המנגנון נקבע אחרי התייעצויות גם עם מגדלים, גם עם המועצה.

היו"ר כרמל שאמה:

כלומר לפי הגודל?

אורי נוסבאום:

גם לכל מגדל יש קול אחד, כלומר גם מי שלא שילם היטלים, יש לו קול אחד. דרך אגב, היו על זה טענות של המועצה שרצתה להוריד את זה, אבל קבענו שלכל אחד יהיה קול אחד לפחות- -

היו"ר כרמל שאמה:

איך היתרה נקבעת?

 צבי אלון:

לפי היקף הייצור של המשק.

אורי נוסבאום:

ובנוסף לפי היקף ההיטלים שהוא שילם שזה בעצם נגזרת של היקף השיווק. 

דוגי ישראלי:

זה מזכיר את שנות ה-40 ברוסיה הסובייטית, פחות או יותר. כשאני באתי לכפר שמואל להיות חקלאי לפני כ-30 שנה לא הייתה זכות הצבעה לנשים- -

היו"ר כרמל שאמה:

אבל כשהמחוקק קבע את זה אז, למה הוא עשה את זה בצורה הזאת? לא סתם עשו את זה, זה לא היה בטעות.

דוגי ישראלי:

ההתיימרות וההצטעצעות במילה "דמוקרטיה" – צריך להגדיר מה זה. זה יותר פלוטוקרטיה מאשר דמוקרטיה. 

אני רוצה לומר משהו לגבי דברים וטענות שעלו מפי צבי אלון.

צבי אלון:

לא העליתי שום טענות. 

דוגי ישראלי:

אמרת.

צבי אלון:

נתתי רקע לוועדה.

דוגי ישראלי:

אמרת הערות אגב שצובעות קצת בתאורה מסוימת. 

אנחנו הגשנו שלושה בג"צים בדברים שמדובר בהם כרגע. נכון שבג"ץ דחה את הטענה העקרונית שלנו לגבי העביר טענה עיקרית שלנו קיבל טענה שלנו לגבי עצם קיום המועצה, והפנה אותנו לבתי משפט אחרים. זה מה שאנחנו עושים. לעומת זה בג"ץ, לאחר שהעביר טענה עיקרית שלנו לבית משפט לעניינים מנהליים בירושלים, קיבל טענה שלנו חד-משמעית, ולדאבוננו, המועצה לא מתנהגת לעיתים קרובות על-פי החלטת בית המשפט בנושאים האלה. בכל נושא של התניות כאלה או אחרות כמו עניין של עובדים זרים שהוא דבר שברומו של עולם, ולגבי עובדים פלסטינים אני קורא היום שהמועצה נהיית בעל בית של הדבר הזה ותתנה את זה בצורה כזאת או אחרת. אני מקווה שלא, שישמעו בקול המדינה. אבל אנחנו לא הפסדנו בכל הבג"צים כפי שצבי אלון הציג את זה. יש פה דברים מאוד רציניים ומאוד עקרוניים שבג"ץ קבע בדיוק לגבי הטענות שאנחנו טוענים.


נכון, היום הנטל על החקלאים הוא יותר קטן במעט, אבל זה אך ורק בזכות מאבק של חמש שנים שאנחנו נאבקים, והם נאלצים כל פעם להוריד קצת בשביל להרגיע את הרוחות, כשהרוחות לגמרי לא נרגעות בעניין הזה. 


מילה אחת לגבי מה שהתחלתי לומר קודם: החוק הזה הוא אולי המסובך ביותר בחוקי מדינת ישראל. 

רונן כהן:

יש יותר.

דוגי ישראלי:

יש יותר? אבל מעט. זה חוק ארוך, מורכב ומסובך, ומסבך בכוונה את החיים לחקלאים. החקלאי לא מבין מהחיים שלו; החקלאי הממוצע הרי לא קורא את החוק, לא נכנס לזה, לא מבין מה כתוב שם. הדבר הזה מהווה כסות, מסך ושמיכה מאוד טובה ורצינית בשביל מי שנהנה מהחוק הזה – אנשי המנגנון שיושבים חלקם פה וחלקם במקומות אחרים. מספרם אמנם הצטמצם במשך השנים, ואנחנו מקווים שימשיך להצטמצם עד שיגיע לגודל הנכון שלו בתוך משרד החקלאות כאגף של שלושה-ארבעה אנשים במשרד החקלאות – לא צריך יותר מזה. למה, ריבונו של עולם, חקלאי צריך ללכת למועצת הצמחים ולבקש שייתנו לו עובדים פלסטינים לעבודה בחקלאות, בשביל מה? הרי יבוא צבי אלון, יחתום לו על הבקשה, ועם זה הוא ילך גם למשרד החקלאות וגם למשרד התמ"ת וגם לשירות התעסוקה, והם ייתנו לו את העובדים. אז בשביל מה צריך את זה? בשביל מה צריך לתת לגוף הזה את הכוח לשלוט בחיים של אנשים? הנה, דוגמה פשוטה – העובדים הזרים. 

צבי אלון:

אדוני רוצה שאני אענה על כל זה?

היו"ר כרמל שאמה:

לא. אין לנו באמת יכולת להשפיע על הסוגיה העקרונית הזאת דרך התקנות, וחבל שכך. 

רונן כהן:

ברשותך, היושב ראש, אני היועץ המשפטי של מועצת הצמחים. אם יש צורך אני אשיב לטענות האלה שנטענו בצורה מאוד כללית על מה שהיה ומה לא היה בבג"ץ. שני הבג"צים שהוגשו – נדחו- -

דוגי ישראלי:

שלושה הוגשו.

רונן כהן:

עיקרון היסוד של הקיום של המועצה הזאת הוא שמי שמנהל אותה הם החקלאים.

בנימין קוטין:


אבל זה שקר מוחלט.

שמעון כורם:


זה שקר. 

רונן כהן:

החקלאים שמנהלים את המועצה הם רוב בכל המוסדות שלה – גם במליאה וגם בוועדות הענפיות. הם אלה שמחליטים מה ייעשה עם הכספים- -

שמעון כורם:

כמה חקלאים מחדרה ודרומה, יש?

היו"ר כרמל שאמה:

תנו לו להשלים את דבריו.

רונן כהן:

אתם, כמובן, זכאים להגיד מה שאתם רוצים. יש לחקלאים אפשרות להשפיע מבפנים. ההיטלים וההתנהלות הכספית של המועצה מסודרים כך שרק מינימום שקבוע ומוגדר בחוק הולך לכיסוי הוצאות המועצה, ואין שום אפשרות לאף אחד לשנות את זה. כל מה שהוא מעבר למינימום מיועד לצורך ביצוע פעולות שעל מהותן מחליטים החקלאים עצמם במועצה. הם מחליטים שבשנה מסוימת הם רוצים להפנות תקציבים כדי לבדוק ולקיים מחקרים בנושא מחלת החירכון באגס, והם מחליטים לאן הם רוצים לייעד את הכספים האלה. הדברים האלה מוגדרים בחוק. מכיוון שאנחנו לא נכנסים לדיון עמוק, אני רק מבקש שהדמגוגיה לא תשנה את כיוון הרוח. אבל אם יש צורך אנחנו נתייחס לכל הדברים האלה בצורה מאוד פרטנית, ויש תשובות מצוינות לכל דבר. 

צבי אלון:

מכיוון שהזכרת את כדוגמה לעניין המהות את העובדים הפלסטינים, אני רק אומר שהעובדים הפלסטינים טופלו במשרדי הממשלה, החקלאות, הפנים והתמ"ת. פנו החקלאים למשרד החקלאות וביקשו שאנחנו כמועצה נקצר את הנתיבים וניתן את האישורים לגבי גודלו של המשק. משרד החקלאות בפנייה אלינו סיכם שאנחנו אלה שטפלים בזה. לדעתי, זה עובד יוצא מן הכלל. יש עכשיו בעיה עם החלטה לגבי הכניסה של עוד פלסטינים. אבל זאת דוגמה לכך שמציגים בפני הוועדה איזו מין ערפדיות של המועצה. בדיוק הפוך – המגדלים פנו למשרד, אמרו להם, אנחנו מבקשים שאלה יהיו הנתיבים כדי לקצר את האשנבים שחיילים צריכים לעסוק בהם.

דוגי ישראלי:

אני מוכרח להתייחס לעניין הזה. אמנם זאת הערת צד, אבל מה שנאמר פה עכשיו – אני לא אגיד שזה דמגוגיה נטו, אבל זה פחות או יותר ככה. עניין הפועלים הזרים והפלסטינים זאת דוגמה להתנהגות הקשה, האיומה והמנוגדת לחוק של מועצת הצמחים. מוצעת הצמחים סירבה לתת לפני שלוש וארבע שנים אישורים והיתר למשרד החקלאות לטפל בבקשות של חקלאים שלא באו איתה לידי השלמה בנושא תשלום היטלים. אנחנו פנינו לבג"ץ על זה – את זה הם אוהבים להסתיר – והשופט סולברג בבית המשפט המנהלי בירושלים קבע חד-משמעית שאסור להם לעשות התניות.

רונן כהן:

המועצה לא הייתה צד להליך הזה בכלל.

דוגי ישראלי:

המועצה כן הייתה צד להליך הזה. 

רונן כהן:

היא לא הייתה צד להליך הזה.

דוגי ישראלי:

טוב, לא נתווכח על זה, אבל יש החלטה של בית משפט- -

רונן כהן:

נכון, לא נתווכח על זה כי יש עובדות.

דוגי ישראלי:

יש החלטת בית משפט שאוסרת את ההתניה הזאת. היום בן אדם שמבקש ממשרד התמ"ת ומשירות התעסוקה פועל פלסטיני מחייבים אותו ללכת לכאן כאילו שלא הייתה התניה. זה ביזיון בית משפט. נדבר על זה אחרי זה, אם אתה רוצה.

מיכאל אטלן:


היום זה - - -

רונן כהן:

יש בית משפט. תלכו על ביזיון בית משפט.

דוגי ישראלי:

יפה. יכול להיות שנעשה את זה גם. אבל אני אתן לכם דוגמה אחרת, לא בנושא של פועלים. נאמר פה שחקלאים מנהלים את העסק, קובעים. הייתה החלטה של ענף – מה שנקרא בעגה של מועצת הצמחים "שולחן המגדלים", ובחוק קוראים לזה "ועדת המשנה". הייתה ועדת משנה כזאת, "שולחן מגדלים" של ענף הסברס, והם החליטו שהם רוצים לשלם כך ולא אחרת – מועצת הצמחים קיבלה את הדבר הזה? בשום פנים ואופן לא. הם דחו אותם. עד היום אני לא יודע איך העניין הזה נגמר. 

היו"ר כרמל שאמה:

אנחנו רוצים להמשיך בתקנות. לצערנו, הדברים חורגים מהתקנות. 

על סעיפים 2, 3 שעוסקים בסעיף 2 לתקנות מועצת הצמחים – נדלג בשלב הזה. נסיים את כל השאר, ואז נחזור לזה כי אני לא שלם עם הצעת המשרד. תוך כדי אני אחשוב מה אני מציע, בסדר?

אורי נוסבאום:

בסדר.

היו"ר כרמל שאמה:

תמשיך מתקנה 4.

אורי נוסבאום:

תיקון תקנה 5  4. בתקנה 5(ב) לתקנות העיקריות, במקום "נציג המגדלים" יבוא "נציג מגדלים שנבחר בבחירות".

היו"ר כרמל שאמה:

הערות? אין. אנחנו מצביעים.

הצבעה

בעד סעיף 4 – רוב

נגד – אין

נמנעים – אין

סעיף 4 התקבל.

היו"ר כרמל שאמה:

סעיף 4 אושר פה אחד.


בבקשה, הלאה.

אורי נוסבאום:
	
תיקון תקנה 6
	5.
	בתקנה 6(ב) לתקנות העיקריות, במקום "שלושים" יבוא "שישים".


היו"ר כרמל שאמה:

תסביר, בבקשה. משך הזמן?

אורי נוסבאום:

כן. גם לתת ליושב ראש הוועדה לבדוק. מה שהסברתי בהתחלה.

היו"ר כרמל שאמה:

יש הערות?
דוגי ישראלי:

ההערה היחידה היא לגבי כל נושא התזמונים פה נראה לי מאוד קוניונקטורלי. לא אכפת לנו כל כך, אבל זה נראה מאוד קוניונקטורלי. המועד האחרון היה 20 במרס, זאת אומרת עוד שישה ימים מהיום, אבל הם כנראה פישלו ולא התארגנו בזמן- -

היו"ר כרמל שאמה:

זה לא דרמטי.

דוגי ישראלי:

זה לא דרמטי, אבל זה מראה על כל ההתייחסות לכל הבחירות האלה. ההתייחסות, לטעמי, לא רצינית. זה היה צריך להיגמר כבר לפני חצי שנה, והיום – שישה ימים לפני המועד האחרון הקובע, שזה 100 ימים לפני סוף חודש יוני הם נזכרים.

היו"ר כרמל שאמה:

לצערי, גם לנו אין סמכות לחזור אחורה בזמן.


אתה רוצה במקום שישים, משהו אחר?

דוגי ישראלי:

לא. לא מעניין אותי.

היו"ר כרמל שאמה:

אנחנו מצביעים. 

הצבעה

בעד סעיף 5 – רוב

נגד – אין

נמנעים – אין

סעיף 5 התקבל.

היו"ר כרמל שאמה:

סעיף 5 אושר פה אחד.

אורי נוסבאום:

תיקון תקנה 8  6. בתקנה 8 לתקנות העיקריות, במקום תקנת משנה (ב) יבוא:

"(ב) מגדל שהוא תאגיד ימנה חבר מקרב חבריו, בעל מניות בתאגיד או מנהל בו למועמד מטעמו."

היו"ר כרמל שאמה:

הערות?

ניר ימין:

תסביר, בבקשה, מה אתם מציעים לבטל ומה להוסיף במקום?

צבי אלון:

הייתה פה אי בהירות. הקיבוץ רשום אצלנו כמגדל, לעומת משק משפחתי שכל מגדל בפני עצמו. כיוון שקיבוץ זה לא אדם שיכול לבוא לקלפי, הוא נותן ייפוי כוח למישהו מהם להצביע. 

ניר ימין:

זה לגבי המגזר השיתופי, וכאן מדובר על כל תאגיד, לא רק על קיבוץ או מושב. 

צבי אלון:

בסדר. אותו דבר "מהדרין" כחברה שגם מגדלת. החברה לא יכולה לבוא, אז היא ממנה מישהו. היה פה ניסוח מעורפל וגרם לכך שעשרה קיבוצים ניתנו בייפוי הכוח לאיקס. השופט העיר על כך לאחר שהסתיימו הבחירות הקודמות, שראוי שקיבוץ ימנה נציג שלו ולא יהיה אגרגט של קיבוצים.

אורי נוסבאום:

התקנה הזאת מתייחסת למועמד להיבחר. בהמשך יש תיקון בהתאם להערה של צבי שאם מדובר בתאגיד הוא יסמיך מישהו מקרב החברים בו או מקרב המנהלים בו ולא סתם מישהו שיבחר כי אז זה באמת הוביל למצב של קבלנות קולות. זאת הערה שקיבלנו מהמועצה ומיושב ראש הוועדה שהרבה קיבוצים או מושבים יסמיכו בן אדם אחד להצביע בשם כולם. 

שמעון כורם:


זה לא מדויק. בבחירות הקודמות, כמו שהוא אמר, הקיבוצים יכלו לבוא עם מיופה כוח. אם אני יצאתי לעשות מילואים לא יכולתי לתת ייפוי כוח לאף אחד כי הייתי חייב לבוא להצביע ישירות בעצמי. בגלל זה בבחירות האחרונות מחדרה-דרומה, תשאל את צבי אלון כמה נציגים יש למגזר המושבים. ברור שכשאתה נותן כוח למגזר הקיבוצי לתת ייפוי כוח ליושבי ראש ועדות הם באים מאורגנים. אחר כך במליאת המועצה השר בקושי בוחר אחר כך שני נציגים מהדרום כדי להשתיק אותם. כל החקלאים, המושבניקים הקטנים שלא מבינים כלום, שלא באים לבחירות ולא יכולים לשלוח מיופי כוח, אין להם שום כוח אחר כך בכל הוועדות האלה. 

היו"ר כרמל שאמה:

נכון, למה הם לא יכולים להגיע עם ייפוי כוח?

אורי נוסבאום:

קודם כול התקנה הזאת באה לתקן את המצב.

דוגי ישראלי:

בדיוק.

היו"ר כרמל שאמה:

יש פה מצב שחלק מבעלי זכות הבחירה יכולים להגיע עם ייפוי כוח וחלק לא? 

אורי נוסבאום:

לא.

צבי אלון:

לא. אחד מתוך חברי הקיבוצים מקבל ייפוי כוח ממזכירות הקיבוץ לבוא להצביע. הלוא הקיבוץ כמשהו ערטילאי לא יכול.

היו"ר כרמל שאמה:

זה נותן להם יתרון. למה בעל זכות בחירה שהוא לא מהקיבוץ שבאותו יום הוא עסוק מאוד או, חלילה, יש לו חום- -

צבי אלון:

אין בעל זכות בקיבוץ; לקיבוץ יש זכות אחת ומישהו צריך לבוא בשם הקיבוץ לקלפי. אז הקיבוץ ממנה אחד מתוכו לבוא להצביע. אנחנו תיקנו כי בבחירות הקודמות- -

היו"ר כרמל שאמה:
מתי נקבעת הזהות של האדם, ביום הבחירות או הרבה מראש?

אורי נוסבאום:

מראש. במהלך הליך הבחירות הקיבוץ צריך לתת לוועדת הבחירות שם שיצביע מטעמו.

היו"ר כרמל שאמה:

לפני יום הבחירות.

אורי נוסבאום:

כן.

רונן כהן:

זה כל תאגיד, זה לא רק קיבוץ.

צבי אלון:

אנחנו מתקנים מציאות שהייתה שעשרים קיבוצים נתנו לי ייפוי כוח. עלתה השאלה, שחברי פה מעיר, לתת ייפוי כוח להצביע, למישהו אחר. אני העליתי את זה. המשפטנים אמרו שאלה דברים לא מקובלים. למעט במקרים קיצוניים של בריאות אין דבר כזה שבבחירות אישיות אתה מייפה כוחו של מישהו אחר. 

היו"ר כרמל שאמה:

עוד הערות?

דוגי ישראלי:

בתור אנשי מושבים ומושבות שיושבים פה אנחנו חושבים שהעניין של ייפויי כוח הוא קריטי.

היו"ר כרמל שאמה:

איך היית פותר את זה? איך הקיבוץ יצביע?

שמעון כורם:

מושב.

דוגי ישראלי:

אני מדבר על מושב.

שמעון כורם:

אני אגיד לך איתך. אני ממושב ערוגות, ואנחנו מייצרים 5,000 טון פירות. יש לנו ועדת נוטעים, אנחנו משק מסודר ומאורגן- -

היו"ר כרמל שאמה:

איך אתה רוצה להצביע?

שמעון כורם:

אנחנו יכולים לעשות בחירות פנימיות ולתת ייפוי כוח לנציג אחד שיהיה בוועדת גפן- -

צבי אלון:

אבל החוק נתן לכל מגדל זכות בחירה. 

דוגי ישראלי:

אבל אם הוא הלך למילואים באותו יום אז הוא הפסיד את הבחירות. 

רונן כהן:

אבל אם הוא תאגיד יש לו נציג.

דוגי ישראלי:

הוא לא תאגיד.

שמעון כורם:

אני מושב שיתופי. 

רונן כהן:

מושב שיתופי זה תאגיד.

צבי אלון:

החוק נתן לכל מגדל זכות בחירה. 

היו"ר כרמל שאמה:

אגודה שיתופית זה תאגיד.

צבי אלון:

אין לה זכות. 

אדוני, אתה משפטן. אם יש פתרון אמין לך שאנחנו נוכל לתת ייפויי כוח לאדם פרטי להסמיך מישהו אחר לבחור- -

היו"ר כרמל שאמה:

כמו שהקיבוץ נותן המושב ייתן.

צבי אלון:

הקיבוץ לא נותן.

רונן כהן:

הוא בוחר מנהל או חבר מטעמו. 

היו"ר כרמל שאמה:

אז המושב יבחר מנהל מטעמו. 

צבי אלון:

אבל המושב הוא לא המגדל, כל חקלאי הוא המגדל. 

אורי נוסבאום:

השאלה היא מי המגדל. אם המגדל הוא תאגיד הוא צריך להסמיך מישהו. פה צמצמנו את האפשרות שהוא יסמיך סתם מישהו שלא קשור אליו- -

צבי אלון:

רק איש מתוכו.

אורי נוסבאום:

- - רק מישהו מההנהלה שלו או חבר בו.

שמעון כורם:

אתה תראה שגם בבחירות הבאות מי שישלוט בזה זה הקיבוצים והתאגידים.

צבי אלון:

אז תבואו להצביע.

בנימין קוטין:


אף אחד לא מצביע, אף אחד לא מכיר בך.

צבי אלון:

אז מה את מלין שהקיבוצים מכירים ומצביעים?

שמעון כורם:

כי שם יש להם אינטרסים.

צבי אלון:

אז לך יש אינטרס, אתה לא רוצה?

שמעון כורם:

עוד מינויים, עוד כמה פוליטיקאים שיושבים שם.

היו"ר כרמל שאמה:

אבל אם אתם יכולים להצביע, תצביעו. אם אתם מחרימים את הבחירות אל תתלוננו אחרי זה שאין לכם ייצוג. 

צבי אלון:

נכון. הוא מתלונן שהקיבוצניקים שולטים. 

היו"ר כרמל שאמה:

כל עוד זה המבנה שקיים תבואו לידי ביטוי. זה שאתם מחרימים, זה נחמד, זה הפגנתיות, אבל יש לזה מחיר.

רונן כהן:

נכון.

שמעון כורם:

בבחירות האחרונות לא החרימו.

היו"ר כרמל שאמה:

אני מנסה לחשוב, אם אני נותן פה יתרון בהצעה של התקנות- -

צבי אלון:

הפוך: התקנות האלה מצמצמות את כוחם של הקיבוצים. 

רונן כהן:

הן באות להשוות. הסוגיה הבעייתית היא איך גוף שהוא לא אדם בשר ודם מממש את זכותו לבחור ולהיבחר. 

היו"ר כרמל שאמה:

גוף שיש לו הצבעה עם ייפוי כוח הוא גוף שיש לו תמיד יתרון. הצבעה בייפוי כוח היא תמיד הצבעה ביתרון.

צבי אלון:

זה לא ייפוי כוח, זה נציג אחד.

רונן כהן:

אתה נותן ייפוי כוח רק למנהל מוסמך בתאגיד. אם זה קיבוץ, אם זה מושב, אם זה חברה עסקית- -

היו"ר כרמל שאמה:

הבעיה היא לא למצוא את האדם, זה המנגנון. ברגע שאתה בוחר מראש מי אתה רוצה שיצביע עבורך- -

רונן כהן:

התאגיד מחליט מי הוא רוצה שיצביע עבורו, והוא חייב להיות איש התאגיד. אין יתרון למגזר כזה או אחר. 

היו"ר כרמל שאמה:

יש לך הרבה אפשרויות של זמינות. אתה מנצל פה זמינות במאה אחוז, אתה יודע מי לא במילואים, אתה יודע מי לא בחו"ל, אתה יודע מי לא חולה, ואתה יודע מי איתך. אתה גם לוקח את הקול הכי בטוח שלך. זה נותן יתרון, אין ויכוח. אנחנו מכירים את זה מהרבה דברים אחרים, אנחנו באים מעולם הבחירות. 

צבי אלון:
אבל אם - - - עם מגדל, אז היא צריכה לשלוח- -

היו"ר כרמל שאמה:

אני שואל על המושב. הבנתי את הצורך ואת הרעיון של הקיבוצים – למה במושבים אי אפשר לקבוע אותו מנגנון?

רונן כהן:

אם המושב הוא המגדל אז המנגנון קבוע. הוא חייב למנות מישהו מטעמו שיצביע.

אורי נוסבאום:

עד היום התקנה אפשרה לתת ייפוי כוח רק למגזר השיתופי. מישהו הוגדר כאן מגזר שיתופי? לא.

שמעון כורם:

בגלל זה במליאת המועצה יושבים כל הקיבוצים שנמצאים מחדרה וצפונה.

אורי נוסבאום:

היום בתיקון הזה מבוטלת ההבחנה בין המגזר השיתופי לבין המגזר הפרטי, ויש התייחסות לתאגיד. 

שמעון כורם:

אתה נותן ייפוי כוח לקיבוצים ולגופים הגדולים.

היו"ר כרמל שאמה:

במושב כל אחד מגדל עבור עצמו?

קריאות:


כן.
צבי אלון:

אז הוא המגדל, הוא צריך להצביע.

אורי נוסבאום:

השאלה היא מי המגדל פה. ואם המגדל הוא תאגיד – בין אם הוא במגזר הפרטי ובין אם הוא במגזר השיתופי הוא יצטרך למנות מישהו שיבוא ויצביע. 

רונן כהן:

יש מושבים שיתופיים שהם תאגידים. הם המגדל אז הם ימנו.

היו"ר כרמל שאמה:

לכאורה מה שצריך פה כדי ליצור שוויון הוא שנציג אחד מכל מושב יוכל להצביע, אם ניתנה לו הסכמה מכל המגדלים. 

אורי נוסבאום:

לא, כדי ליצור שוויון אתה תאפשר לכמה קיבוצים למנות- -

היו"ר כרמל שאמה:

לא.

אורי נוסבאום:

- - כי הם המגדל. הם מגדל אחד.

היו"ר כרמל שאמה:

אבל בתוך הקיבוץ יש כמה שעוסקים בגידול, לא אדם אחד.

צבי אלון:

אתה צודק שאתה מציג מצב שהמגדל מנוע מלהצביע. אז הוא נחות מול הקיבוץ. אם הוא במילואים או חולה – זה מצב שבו לתאגיד יש יתרון. בכל השאר – שיתכבדו ויבואו להצביע. בכל אופן לא כולם חולים ביום בחירות.

היו"ר כרמל שאמה:

ברור.

רונן כהן:

זה לא קושי מהותי.

אורי נוסבאום:

יש גם התאגדויות של חקלאים פרטיים, אז גם להם יהיה מישהו אחד שהם ייפו את כוחו מתוכם שיצביע. 

צבי אלון:

אני רציתי שתהיה אפשרות לייפוי כוח. אמרו המשפטנים – בדמוקרטיה שלנו זה לא קיים. 

מיכאל אטלן:

מצד שני כל מגדל כפוף לנציג האחד של הקיבוץ. זה הולך לשני הכיוונים. 

היו"ר כרמל שאמה:

זה הרעיון, הם מאגדים כוח ומביאים לידי ביטוי מאה אחוז והפוטנציאל שלהם. שום קול לא הולך לאיבוד. 

אורי נוסבאום:

אין פה חסם לזה שהם יתאגדו.

היו"ר כרמל שאמה:

זה כמו שראש ישיבה היה מצביע בעד כל תלמידי הישיבה. הם גם ככה מגיעים למאה אחוז הצבעה. אם אני ראש ועד של שכונה, ואני בא לבחירות לכנסת ומצביע בעד כל השכונה?

צבי אלון:

לא, הקיבוץ רשום כמגדל. יש לו קול אחד.

מיכאל אטלן:

זה בגלל צורת ההתאגדות השונה.

דוגי ישראלי:

אין לו קול אחד, זאת בדיוק הפואנטה. לקיבוץ יש 2,500 דונם, ולמגדל במושב יש רק 100 דונם. 2,500 הדונם האלה זה פלוטוקרטיה – יש להם זכות הצבעה פי עשרה או פי עשרים. זה הולך בריבוע. יש פה  יתרון רציני מאוד לגודל בעניין הזה. הדמוקרטיה פה היא בסימן שאלה, היא במירכאות. 

אורי נוסבאום:

יש - - - פרטיים גדולים שיש להם המון קולות  כי הם משלמים הרבה היטלים- -

דוגי ישראלי:

מה הקשר להיטלים? אתה אמרת שגם מי שלא משלם היטלים יכול להשתתף.

אורי נוסבאום:

מי שמשלם הרבה היטלים יש לו יותר אפשרות- - -

דוגי ישראלי:

זה לא לפי תשלום היטלים, זה מספר דונמים.

אורי נוסבאום:

לא, זה לפי תשלום ההיטלים.

דוגי ישראלי:

לא. אם לא שילמתי היטלים אין לי זכות בחירה?

קריאות:


יש לך- - -
שמעון כורם:

אני רוצה להסביר משהו.

היו"ר כרמל שאמה:

הבנו את הבעיה.

שמעון כורם:

אני אסביר איך זה מתבטא בכסף של המגַדל הקטן, המושבניק. בסוף כשיושבים בוועדות מגדלים  - דיברו פה על מחלת החירכון של אגסים שרוצים לטפל בה. בוועדות המגדלים יושבים רוב של מגדלים מהצפון. הם יושבים ומחליטים שעושים ייצוא. גובים היטלים מכל החקלאים, אבל הם אומרים שהם יסבסדו את הייצוא של המגדלים שיש להם אוויר מבוקר. למי יש אוויר מבוקר? לחבר'ה מהצפון. זאת אומרת, אני צריך לסבסד את המגדל בצפון. הוא קובע היטלים גבוהים כדי שאני אסבסד, את מי שיושב שם ברוב. 

ניר ימין:

זה אמור לבוא לידי ביטוי בייצוג ההולם בוועדה הענפית. 

צבי אלון:

אין ספק. אם המשק המשפחתי היה בא ומצביע - -

היו"ר כרמל שאמה:

יש פתרון לעניין של המושבים? שיהיה להם מנגנון הצבעה?

רונן כהן:

הכוונה היא בעצם לפרטים.

אורי נוסבאום:

הכוונה בתיקון הזה - - - את התופעה של קבלנות קולות.

רונן כהן:

אדוני שואל לפרטים. בעצם ליחידים – זאת השאלה. 

קריאה:

לא רק מושבים, גם מושבות.

רונן כהן:

מושבים ומושבות שרשומים בעצמם כמגדלים – אין בעיה, כי הם תאגידים, ואז הם מסמיכים נציג מטעמם להצבעה. 

שמעון כורם:

זה לא נכון. אני במושב ערוגות לא בא כתאגיד. יש אצלי 50-30 מגדלים, וכל אחד צריך לבוא להצביע. 

ניר ימין:

כי אתם לא מאוגדים. אבל אם תתאגדו- -

שמעון כורם:

לא נותנים לנו. תן לי ייפוי כוח כמו לקיבוצים – אני אבוא עם נציג אחד. יש ועדה אצלנו, אנחנו  עושים פרויקטים משותפים ויפים אף על פי שאנחנו מושב עובדים רגיל. תן לי כוח לוועדה של המגדלים – אני אבוא עם נציג אחד, ויהיה לי כוח מול הקיבוצים.

ניר ימין:

מה מונע מכם להתאגד? 

שמעון כורם:

הבחירות. לא מוכנים לתת לנו- -

ניר ימין:

בלי קשר לבחירות. 

שמעון כורם:

אנחנו מתאגדים בדברים שאנחנו יכולים. אבל בבחירות פה הם לא נותנים לנו להתאגד כמו לקיבוצים. החוק לא נותן, תשנו את החוק.

ניר ימין:

אני לא חושב שזה עניין של החוק. השאלה היא אם אתם נחשבים תאגיד או לא.

שמעון כורם:

אנחנו מושב עובדים רגיל. 

צבי אלון:

במושב עובדים כל מגדל הוא עצמאי. הוא מגדל ורשום במועצה כמגדל, והיקף המשק שלו נותן לו שלושה קולות, קול או ארבעה קולות. כל זה לא נוגע לעניין שהיושב ראש אומר בצדק שבקונסטלציה של אילוץ לקיבוץ יש תמיד נציג זמין, ולאדם הפרטי – גם לכנסת – צריך לבוא ולהצביע בעצמו. ואם הוא בדיוק לא זמין או מוגבל – הוא לא יכול להצביע. אף על פי כן, כבודו, אם החקלאים היו לוקחים את גורלם קצת יותר ברצינות הם היו מיוצגים מאוד בכבוד. 

שמעון כורם:

תוותרו לנו על ההיטלים, תוותרו לנו על המועצה. אנחנו ילדים מבוגרים.

היו"ר כרמל שאמה:

זה לא קשור לשאלה הזאת.

צבי אלון:

היום יש משקים גדולים במשקים המשפחתי, וזה לא רק קיבוצים גדולים. יש לנו חקלאים בענפי הפירות והירקות ובהדרים של מאות דונמים, והכול היה מכובד. אני הבנתי שהדמוקרטיה לא מאפשרת לתת ייפוי כוח, ואני הייתי שמח שזה יהיה. 

היו"ר כרמל שאמה:

מה זה התקנות האלה?

צבי אלון:

לפחות השינוי הזה הוא לטובה. השינוי הוא שלא יהיה קבלן קולות של המגזר הקיבוצי.

היו"ר כרמל שאמה:

מהם לוחות הזמנים של התקנות האלה? מתי התקנות צריכות להיות מאושרות?

אורי נוסבאום:

בדחיפות כי אנחנו מתחילים את תהליך הבחירות, ואנחנו רוצים שהתיקונים ייכנסו לתוקף, שלא תהיה הבחנה למשל בין המגזר השיתופי לפרטי.

צבי אלון:

אם אתה לא מקבל היום את התקנות אז אדם אחד מצביע בשביל כל קיבוצי הגליל העליון. זה מה שהיה בבחירות הקודמות.

היו"ר כרמל שאמה:

אדם אחד הצביע?

צבי אלון:

בשביל כל קיבוצי הגליל העליון. כי ייפוי הכוח- -

שמעון כורם:

שלום שמחון דאג לצפון.

צבי אלון:

לשון התקנות היה כזה שייפוי הכוח לא היה רק מתוך התאגיד. 

היו"ר כרמל שאמה:

הבנתי. כלומר ההוראה פה מצמצמת. 

צבי אלון:

בוודאי.

שמעון כורם:

משפרת, ושוב – הצפון ישלוט והקיבוצים ישלטו, והמושבניקים שוב יידפקו. החקלאי הקטן שמשלם היטלים יסבסד את הקיבוצניק המאורגן.

אורי נוסבאום:

אבל זה בכל מקרה מצמצם את הכוח שהיה לקיבוצים קודם.

שמעון כורם:

מצמצם, אבל זה יהיה שוב אותו דבר. 

אורי נוסבאום:

התיקון בא לצמצם את הכוח הזה. 

רונן כהן:

זה לא קיבוצים – חלקים נרחבים מהחקלאות מאוגדים כתאגידים.

היו"ר כרמל שאמה:

אני חייב להגיד שזה בחירות מאוד מוזרות. אני מנסה לחשוב על כל התהליכים שיש פה – אין דברים כאלה. 

אורי נוסבאום:

זה באמת ייחודי.

שמעון כורם:

כל המועצה הזאת זה דבר מאוד מוזר. למה אני, חקלאי בעל 200 דונם, משלם מס הכנסה וביטוח לאומי, ויש לי עוד היטל כזה? למה הוא חושב שהוא צריך לנהל לי את המשק שלי? אני כבר ילד גדול, אני בן 56. 

היו"ר כרמל שאמה:

זה קיים בעוד הרבה מסגרות בהרבה תחומים. זאת לא הבעיה.

בנימין קוטין:


אבל לא דורשים מחקלאי כמוני למשל, 30 אלף שקל היטלים. 

שמעון כורם:

אם אני מפסיד באותה שנה אני צריך לשלם היטלים. איפה נשמע דבר כזה?

היו"ר כרמל שאמה:

בלשכת עורכי הדין, כל עורך דין משלם אם הוא רוצה או לא רוצה.

דפנה הולץ לכנר:


1,200 שקל בשנה. 

שמעון כורם:

אני מוכן.

דפנה הולץ לכנר:

לא 50 אלף ולא 100 אלף.

שמעון כורם:

2,000 שקל בשנה אני מוכן לשלם.

דפנה הולץ לכנר:

עורך דין, שיהיה הכי בכיר בעולם, אם היה מוטל עליו עשירית ממה שמוטל על חקלאים, והוא רווחי – היה מקים צעקות פה, מרים את כל הבניין. פשוט זה חקלאים. 

שמעון כורם:

לחקלאי יש 10 דונם, הפסיד באותה שנה – חייב לשלם היטלים. צריך להחזיק את המנגנון הזה. הוא מיותר, הוא לא נותן לנו כלום. 

אורי נוסבאום:

- - -

היו"ר כרמל שאמה:

כן, זה מס מחזור בעצם. מס מחזור זה מס רע.

בנימין קוטין:

יש לי שכנה שהיא חולת סרטן מאוד קשה. יש לה עשרים דונם מטעים. היא קיבלה ביטוח מנזקי טבע- -

היו"ר כרמל שאמה:

גם אם אתה לא מגדל אתה משלם לפי שטח האדמה או לפי התפוקה שלך?

דוגי ישראלי:

גם אם לא הרווחת, גם אם הייתה שנת שמיטה ולא עבדת, והיו לך רק הוצאות באותה שנה בלי אגורה אחת הכנסה – אתה חייב בתשלום ההיטלים. 

אורי נוסבאום:

אתה רוצה להתייחס לזה?

רונן כהן:

יש ענפים שבהם ההיטל משולם לפי שיווק. בענף הפירות המגדלים עצמם החליטו מכל מיני סיבות- -

בנימין קוטין:

זה לא המגדלים החליטו, זה המועצה מחליטה.

שמעון כורם:

זה המנגנון החליט.

רונן כהן:

המגדלים עצמם החליטו ויכולים בכל רגע נתון לדרוש להחליט אחרת, שההיטלים ייגבו לפי דונם. מי שהחליט את הדבר הזה היו דווקא המגדלים הטובים מאוד שאמרו, אנחנו לא רוצים לסבסד את המגדלים הטובים פחות, כי התפוקה שלנו לדונם גבוהה יותר, אז אנחנו רוצים לשלם היטל לפי דונם.

קריאה:


זה קבוע בחוק.

רונן כהן:

זה לא קבוע בחוק – יש אפשרות כזאת, ויש אפשרות אחרת. למועצה אין שום עניין בזה, המגדלים עצמם קבעו את זה.

היו"ר כרמל שאמה:

הבנתי. מדלגים על תקנה 6. נא להקריא את תקנה 7.

אורי נוסבאום:

תיקון תקנה 9  7. בתקנה 9 לתקנות העיקריות, במקום "לוועדת הבחירות" יבוא "לשר ולוועדת הבחירות", במקום "מהיום המאה שלפני יום הבחירות" יבוא "ממאה וחמישה עשר ימים לפני יום הבחירות" ובמקום "ליום הבחירות" יבוא "לשנה שבה נערכות הבחירות".

היו"ר כרמל שאמה:

זה הכול טכני פה. אני מניח שאין הערות. 

הצבעה

בעד תקנה 7 – רוב

נגד – אין

נמנעים – אין

תקנה 7 התקבלה.

היו"ר כרמל שאמה:

תקנה 7 אושרה פה-אחד.

אורי נוסבאום:

תיקון תקנה 10  8. בתקנה 10 לתקנות העיקריות, ברישה, במקום "שישה" יבוא "חמישה".

זה תיקון טכני לחלוטין. 
היו"ר כרמל שאמה:

הערות לתקנה 8. 

קריאה:


אתה יכול לחזור שוב על השינוי?

אורי נוסבאום:

זה פשוט צמצום מספר המחוזות.
קריאה:


אוקיי.

היו"ר כרמל שאמה:

נצביע. 

הצבעה

בעד תקנה 8 – רוב

נגד – אין

נמנעים – אין

תקנה 8 התקבלה

היו"ר כרמל שאמה:

אושר פה אחד. הלאה.

אורי נוסבאום:

תיקון תקנה 11  9. בתקנה 11(ב) לתקנות העיקריות, אחרי "ממאה" יבוא "וחמישה עשר".

היו"ר כרמל שאמה:

מה זה אומר?

אורי נוסבאום:

זה שוב – השינוי של המועדים. יש כמה סעיפים שהמועדים משתנים.

היו"ר כרמל שאמה:

מצביעים.

הצבעה

בעד תקנה 9 – רוב

נגד – אין

נמנעים – אין

תקנה 9 התקבלה

היו"ר כרמל שאמה:

תקנה 9 אושרה פה אחד.

אורי נוסבאום:

תיקון תקנה 12  10. בתקנה 12 לתקנות העיקריות- 

  (1) בתקנת משנה (א), במקום "מהיום המאה שלפני יום הבחירות" יבוא "ממאה וחמישה עשר ימים לפני יום הבחירות";

  (2) בתקנת משנה (ג), במקום "משבעים" יבוא "משמונים וחמישה".

גם זה, אותו דבר.

היו"ר כרמל שאמה:

יש הערות? משהו לטכניקה? לא.
דוגי ישראלי:

שיירשם בפרוטוקול מה שאמרתי קודם, זה הכול - -

היו"ר כרמל שאמה:

תחוס על הפרוטוקול, הבנו. 

הצבעה

בעד תקנה 10 – רוב

נגד – אין

נמנעים – אין

תקנה 10 התקבלה

היו"ר כרמל שאמה:

תקנה 10 אושרה פה-אחד.

אורי נוסבאום:

זה לתת עוד זמן ליושב ראש ועדת הבחירות לבדוק את המועמדים.

היו"ר כרמל שאמה:

אישרנו. תקנה 11, בבקשה. 

אורי נוסבאום:

תיקון תקנה 13  11. בתקנה 13 לתקנות העיקריות, במקום "השרים יודיעו" יבוא "השר יודיע" והמילים "והוועדות הענפיות" יימחקו.
היו"ר כרמל שאמה:

הערות? אין.

הצבעה

בעד תקנה 11 – רוב

נגד – אין

נמנעים – אין

תקנה 11 התקבלה
היו"ר כרמל שאמה:

אוקיי. אושר פה-אחד.

אורי נוסבאום:

אני רוצה לחזור רגע לגבי 11.

היו"ר כרמל שאמה:

כבר אושר. 

אורי נוסבאום:

טוב, לא נורא. 


תיקון תקנה 15   12. בתקנה 15 לתקנות העיקריות-

  (1) בתקנת משנה (א), במקום "החמישים וחמישה" יבוא "השבעים", במקום "כי" יבוא "לתיקון" ובמקום "אינו", פעמיים, יבוא "שאינו";

  (2) בתקנת משנה (ב), במקום "הארבעים" יבוא "החמישים וחמישה".

גם זה לעניין מועדים.

היו"ר כרמל שאמה:
הצבעה

בעד תקנה 12 – רוב

נגד – אין

נמנעים – אין

תקנה 12 התקבלה

היו"ר כרמל שאמה:

תקנה 12 אושרה פה-אחד.

אורי נוסבאום:

תיקון תקנה 16  13. בתקנה 16 לתקנות העיקריות, במקום "החמישים וחמישה" יבוא "השבעים" ובמקום "הארבעים" יבוא "החמישים וחמישה".


אותו דבר.

היו"ר כרמל שאמה:

הצבעה.

הצבעה

בעד תקנה 13 – רוב

נגד – אין

נמנעים – אין

תקנה 13 התקבלה

היו"ר כרמל שאמה:

תקנה 13 אושרה פה-אחד.

אורי נוסבאום:

תיקון תקנה 17  14. בתקנה 17 לתקנות העיקריות, המילים "אם נמנה עם המגזר הפרטי, ולפי טופס 2, אם נמנה עם המגזר השיתופי" - יימחקו, ובמקום "השלושים וחמישה" יבוא "החמישים".

היו"ר כרמל שאמה:

מה זה אומר?

אורי נוסבאום:

למעשה, בעקבות הביטול של ההבחנה בין המגזר השיתופי לבין הפרטי זה נמחק, וגם יש פה עניין המועדים

היו"ר כרמל שאמה:

הערות? אין.

הצבעה

בעד תקנה 14 – רוב

נגד – אין

נמנעים – אין

תקנה 14 התקבלה

היו"ר כרמל שאמה:

תקנה 14 אושרה פה-אחד.

אורי נוסבאום:
מחיקת תקנה 18  15. תקנה 18 לתקנות העיקריות - תימחק.

היו"ר כרמל שאמה:

מה מחקת פה?

אורי נוסבאום:

זאת התקנה שמתייחסת לחתימות תמיכה. ביטלנו את הצורך בחתימות תמיכה. 
רונן כהן:

כל אחד יכול להגיש מועמדות.

היו"ר כרמל שאמה:

מצוין.

הצבעה

בעד תקנה 15 – רוב

נגד – אין

נמנעים – אין

תקנה 15 התקבלה

היו"ר כרמל שאמה:

תקנה 15 אושרה פה-אחד.

אורי נוסבאום:

הוספת תקנה 19א  16. אחרי תקנה 19 לתקנות העיקריות יבוא:

"סייגים למועמדות

19א.
לא יהיה אדם כשיר להיות מועמד להיבחר לחבר במועצה או בוועדה הענפית, לפי הענין, אם נתקיים בו אחד מאלה:
(1)
הוא הורשע בפסק דין סופי בעבירה שמפאת מהותה, חומרתה או נסיבותיה אין הוא ראוי להתמנות לחבר במועצה או בוועדה הענפית, לפי הענין;
(2)
הוא הוכרז פושט רגל כל עוד לא ניתן לו הפטר מאת בית המשפט;
(3)
הוא הוכרז פסול דין;
(4)
הוא עובד המועצה, חבר בוועדת הביקורת שלה או בוועדת קנסות."

פה כתבנו בהצעה "להיבחר", אבל אנחנו מוחקים את זה, כי זאת הייתה טעות. בעצם הסייגים חלים גם על מי שנבחר וגם על מי שממונה. 

היו"ר כרמל שאמה:

ברור. 

ניר ימין:

אתה יכול להסביר, בבקשה, וגם את תקנה 38 שאחר כך מוצע לבטל.

אורי נוסבאום:

הסייגים למועמדות קבועים היום בתקנה 38, ובעצם גם העברנו את המיקום למיקום יותר מתאים לסדר של התקנות וגם מחקנו כמה סעיפים שאין בהם צורך, הם לא רלוונטיים או שהם נכנסים כבר בפסקה 1. 

ניר ימין:

אתה יכול לפרט מהם הסעיפים שביטלתם והם לא רלוונטיים? לא אלה שחוזרים עליהם ב-19א. 

אורי נוסבאום:

"הורשע בפסק דין סופי על עבירה שיש בה פגיעה ברכוש המועצות או מעשה זדון נגד המועצות או נגד עניינן" – יותר מתאים שזה יהיה במסגרת הפסקה הראשונה שקבועה היום בתקנה: "הוא הורשע בפסק דין סופי בעבירה שמפאת מהותה, חומרתה או נסיבותיה הוא אינו ראוי להתמנות לחבר במועצה או בוועד הענפי". זה ניסוח יותר מתאים ויותר מקובל היום, ומאפשר שיקול דעת בהתאם לכל עבירה. 

היו"ר כרמל שאמה:

הערות?

ניר ימין:

אני שאלתי אתמול את עורך הדין נוסבאום האם פסקות 2, 3 רלוונטיות. זה אמנם העתקה מתקנה 38, אבל השאלה אם חוזרים וכותבים אותה- -

אורי נוסבאום:

אני לא יודע אם זה מחויב המציאות לקבוע כזה דבר, אבל לדעתי, זה די אינטואיטיבי שמישהו פסול דין לא יוכל לשמש נציג או חבר בגוף, זה לא הגיוני. 

ניר ימין:

אני פשוט הסתכלתי בחקיקה יותר עדכנית ולא ראיתי שההוראות האלה מופיעות על פשיטת רגל ופסול דין. החקיקה שמופיעה היא קצת יותר ישנה - -

אורי נוסבאום:

אנחנו לא מתנגדים להוריד את זה אם אתם חושבים.

ניר ימין:

- - וגם חקיקה שיש יותר ממשק בין מי שמקבל רישיון או היתר, ויכול להיות שכאן למגדלים יש השפעה על ציבור המגדלים, אבל אני לא יודע אם יש להם השפעה על ציבור שמבקש מהם שירותים או משהו כזה. זה בעיקר מגדלים שמחליטים החלטות שנוגעות למגדלים עצמם, אם אני מבין נכון. 

אורי נוסבאום:

כן. 

ניר ימין:

אם יש הסבר טוב- -

אורי נוסבאום:

ההחלטות נוגעות לא רק למגדלים, אלא גם לכלל הציבור בנושאים שונים שהמועצה משפיעה גם על כלל הציבור. 

ניר ימין:

אז פסול דין אתם רוצים להשאיר ופשיטת רגל גם נראה לכם?

אורי נוסבאום:

הרציונל של פשיטת רגל הוא שמי שלא מצליח לנהל את עסקיו, לא לתת לו לנהל. אבל שוב, זה לא משהו עקרוני שאנחנו עומדים עליו, פשוט לא עשינו בזה שינוי, זה משהו שנקבע קודם. אני גם לא זוכר בדיוק ממה זה נלקח, אבל אני מניח שזה קיים. 

ניר ימין:

זה קיים בחקיקה קצת יותר ישנה. 

אורי נוסבאום:

אנחנו לא מתנגדים להוריד ולא מתנגדים להשאיר. יש בזה היגיון בכל זאת.

דפנה הולץ לכנר:

לפעמים הם פושטי רגל כי הם צריכים לשלם היטלים. זאת גם בעיה.

קריאה:


עוד לא היה אף אחד כזה.
קריאה:


אם הוא פושט רגל מכיוון שכמה שנים הייתה תקופה לא טובה, זה עושה אותו פחות טוב?

אורי נוסבאום:

נכון, זה פחות אינטואיטיבי מבחינתי.

קריאה:


הוא יכול - - - בגדול וגם לפשוט את הרגל.

דפנה הולץ לכנר:

נכון. 

אולי דווקא רצוי שיהיה ייצוג במועצה לאלה שנתקלו בקשיים.

שמעון כורם:


כן. כמה חקלאים כבר פשטו את הרגל.

דפנה הולץ לכנר:

זה לא מלמד על העתיד דווקא, אבל הרעיון הוא האם זה מונע מהם לייצג נאמנה את החקלאים.

היו"ר כרמל שאמה:

תקנה 16 מאושרת ללא 19א(2). 
ניר ימין:

משרד המשפטים והחקלאות לא מתנגדים, אני מבין.

אורי נוסבאום:

נכון.

ניר ימין:

וגם המילה "להיבחר" ברישא.

היו"ר כרמל שאמה:

זה ברור, הוא הצהיר על זה.


סעיף 17, בבקשה.

אורי נוסבאום:

17. (א) בתקנה 20 לתקנות העיקריות – (1) בתקנת משנה (ב)- -

דפנה הולץ לכנר:

סליחה שאני קוטעת אותך. בתקנה משנה (א) יש לכם טעות. הסיפא של 20(א) אומר: "לרבות לעניין תקנה 38", שהיא עצמה בוטלה, אז זה לא מתאים שזה יופיע בתקנות. 

ניר ימין:

נכון, אבל הוא עוד לא סיים לקרוא את התקנה. 

דפנה הולץ לכנר:

סליחה, הוא עבר ל-20(ב).

ניר ימין:

כן, אבל הוא לא סיים לקרוא את תקנה 20.

דפנה הולץ לכנר:

הוא עבר ל-20(ב), אז אני - - - 

ניר ימין:

אבל הוא קורא כל תקנה עד הסוף.

היו"ר כרמל שאמה:

נא לא להפריע לו לקרוא, בבקשה. 

אורי נוסבאום:

כן, זאת הערה נכונה. לאור ההערה בתקנה 20(א) בסיפא כתוב: "לעניין תקנה 38" וצריך לעדכן את זה באמת – "לעניין תקנה 19א" כי שינינו את המספור.

תיקון תקנה 20  17. (א) בתקנה 20 לתקנות העיקריות- 

  (1) בתקנת משנה (ב), הסיפא החל במילים "פחת מספר התומכים" -תימחק;

  (2) תקנת משנה (ד) - תימחק.

היו"ר כרמל שאמה:

הסבר.

אורי נוסבאום:

מספר התומכים מתייחס לחתימה, ולכן ביטלנו את האפשרות, וגם (ד), אותו דבר.

היו"ר כרמל שאמה:

את השינוי שדיברתם עליו, תיקנתם?

ניר ימין:

כן.


גם לעניין תקנת משנה (א) במקום "לעניין תקנה 38" יבוא "לעניין תקנה 19א". 

היו"ר כרמל שאמה:

מצביעים.

הצבעה

בעד תקנה 17 – רוב

נגד – אין

נמנעים – אין

תקנה 17 התקבלה

היו"ר כרמל שאמה:

תקנה 17 אושרה פה-אחד.

אורי נוסבאום:

תיקון תקנה 27  18. האמור בתקנה 27 לתקנות העיקריות יסומן (א), ואחרי תקנת משנה (א) יבוא:

"(ב) על אף האמור בתקנת משנה (א), ועדת הבחירות רשאית להחליט כי תחנת קלפי תעבור בין מספר מקומות ביום הבחירות; החליטה ועדת הבחירות כאמור, תקבע ועדת הבחירות את שעות ההצבעה בקלפי, בכל אחד מן המקומות.".


זה בעצם מה שצבי תיאר קודם. כדי לאפשר יותר נגישות של החקלאים לבחירות לאפשר לקלפי להתנייד בין מספר מקומות. 

ניר ימין:

אין אפשרות להציב יותר קלפיות ביותר יישובים?

אורי נוסבאום:

מציבים הרבה קלפיות אבל עדיין רוצים לבוא כמה שיותר ליישובים ולהתקרב לחקלאים.

ניר ימין:
מצד אחד זה מתקרב לחקלאים, אבל מצד שני אם מישהו עובד מ-8:00 עד 20:00 וביישוב שלו הייתה קלפי מ-8:00 עד 22:00 הוא צריך ללכת ליישוב אחר.

אורי נוסבאום:

אבל לפי ברירת המחדל היום יכול להיות שהקלפי בכלל לא הייתה ביישוב שלו. הוא יוכל לבוא להצביע במקום שהקלפי נמצאת. זאת אומרת, אם היא זזה ליישוב סמוך הוא יכול לבוא, זה לא שהוא מנוע מלבוא ולהצביע. הוא עדיין רשום שם.

צבי אלון:

עשינו פה איזושהי גמישות שוועדת הבחירות תוכל- -

אורי נוסבאום:

שזה יהיה ביישוב שלו בשעות מסוימות, אחרת זה ממוקם במקום יותר רחוק מכולם, ואז כולם צריכים לנסוע.

ניר ימין:

זה ברור שהמקומות שהקלפי נע ביניהם הם סמוכים? כלומר בין יישובים סמוכים?

צבי אלון:

כן.

אורי נוסבאום:

זה הרעיון. זאת הייתה הבקשה של המועצה ושל ועדת הבחירות כדי לאפשר להגיע לכמה שיותר חקלאים.

צבי אלון:

אנחנו חיפשנו דרך להגדיל את הזמינות שהחקלאים יצביעו. 

ניר ימין:

אני מציע "תעבור בין מספר מקומות סמוכים ביום הבחירות".

היו"ר כרמל שאמה:

תוסיף את המילה "סמוכים". 


כן, גברתי.

דפנה הולץ לכנר:

היות שלסעיף הזה יש כר נרחב של אפשרות, חלילה, להטיית בחירות משום שצריך לוודא את אופן סגירת המעטפות, את אופן סגירת הקלפי, איך אתם מוודאים, האם יש אזיקונים? כלומר באיזה אופן אתם מוודאים בעת המעבר הניידות עם קלפי ממקום למקום שזה בטוח? אולי מי ששומר על השמנת הוא החתול? איך אנחנו מונעים את הבעיה הזאת? זה ממש לא מוסדר כאן. אין שום התייחסות לבעיה החמורה הזאת של הטיית בחירות בעת תנודתה של קלפי.

היו"ר כרמל שאמה:

אין משקיפים, אין חברי ועדת קלפי?

רונן כהן:

כמובן שיש. 

דפנה הולץ לכנר:

אני רוצה להבין אם אתם נותנים מענה לבעיית הנדידה.

קריאות:


- - -

היו"ר כרמל שאמה:

לא, מי - - - עם הקלפי.

צבי אלון:

כן, ודאי.

רונן כהן:

חברי ועדת קלפי.

אורי נוסבאום:

איך מוודאים שבוועדה הקבועה אין בעיות? זה אותו דבר. אם זה החתול ששומר על השמנת זה אותו חתול. 

דפנה הולץ לכנר:

ברגע שיש שינוי של העברת קלפי ממקום למקום מן הסתם מישהו דואג לכך שהיא תתנייד.

אורי נוסבאום:

הוועדה.

היו"ר כרמל שאמה:

אם ועדת הקלפי צמודה אליה אז אין בעיה. אם היה לוקח את זה רק איזה שליח, אז הייתי אומר שיש בעיה.

אורי נוסבאום:

היא צמודה. יש גם משקיפים.

היו"ר כרמל שאמה:

כן, משקיף צמוד לקלפי.

דפנה הולץ לכנר:

כאשר מעבירים פיזית קלפי ממקום למקום אז חברי הוועדה שיושבים פיזית כשזה בחדר אחד- -

היו"ר כרמל שאמה:

הם צמודים לקלפי, מה הבעיה?

דפנה הולץ לכנר:

- - אני מכירה שהם צמודים לקלפי. ברגע שמניידים את הקלפי, מן הסתם מישהו דואג להעביר את הקלפי לאיזשהו רכב?

היו"ר כרמל שאמה:

אבל אומרים לך שהם ממשיכים להיות צמודים לקלפי. 

דפנה הולץ לכנר:

אני רוצה להבין איפה הדברים האלה רשומים, שהניידות אכן נותנת מענה לבעיות שעשויות להתעורר בשל השינוי.

צבי אלון:

איפה רשום שבקלפי קבועה מישהו לא מזייף את זה אחרי שעות הבחירה?

דפנה הולץ לכנר:

זה שלכולם הכול נורא ברור זה טוב. העניין הוא שפה מתקין התקנות מבקש לשנות מציאות נתונה, ואני רוצה לדעת באיזה אופן הוא נותן התייחסותו לשאלה הזאת.

ניר ימין:

נציגי הממשלה, יש לכם התנגדות לכתוב: "ובלבד שיושב ראש ועדת הקלפי יעבור בין המקומות עם הקלפי"?

היו"ר כרמל שאמה:

לא, הקלפי תנדוד בליווי חברי ועדת הקלפי. 

דפנה הולץ לכנר:

אני מציעה שמלבד נדידתה אפשר יהיה לדבר על סגירה זמנית; שיושב ראש ועדת קלפי חותם שבפניו נסגרה הקלפי במקום מסוים, ואותו יושב ראש נמצא יחד עם הקלפי- -

היו"ר כרמל שאמה:

אבל אם מלווים אותה יחד לא צריך יותר מדי פרוצדורות. ליווי זה בדיוק כמו שיושבים לידה בחדר. 

דפנה הולץ לכנר:

זה לא בדיוק, סליחה שאני חולקת על אדוני. ברגע שמישהו נכנס לרכב, ואין כללים מפורשים וברורים, אנחנו מכירים איך זה קורה בשטח. כל אחד נהיה חכם של אותו רגע.

היו"ר כרמל שאמה:

כל אחד שיהיה אחראי. אם יש לך נציג בקלפי – הוא ייצמד לקלפי ולא יעזוב אותה.

דפנה הולץ לכנר:

ברגע שמתקין התקנות ייתן להם הוראות פוזיטיביות מחייבות לא יהיה לה שיקול דעת בעניין. כרגע כשאנחנו אומרים, הרי זה כך, הרי זה כך – זה בדיוק אותו פתח של כר נרחב לשיקול דעת. בדיוק שיקול הדעת הזה של חברי הוועדה בעלי עניין או לא בעלי עניין אני רוצה למנוע. אז או שיהיה הסדר של נעילתה של הקלפי והעברתה בצורה מסודרת וחתימה על הפרוטוקול. צריך פרוצדורה של חתימת פרוטוקול על נדידת קלפי. אם זה היה בכנסת אנחנו יודעים כמה שעות היו יושבים פה לחשוב על העברת הקלפי ממקום אחד לאחר.

אורי נוסבאום:

בתקנה 18 כתוב: "החליטה ועדת הבחירות כאמור, תקבע ועדת הבחירות את שעות ההצבעה בקלפי בכל אחד מהמקומות", ואפשר להוסיף "תקבע ועדת הבחירות את סדרי האבטחה של הקלפי".

דפנה הולץ לכנר:

הצעתי היא שזה יוצמד להוראת חקיקה שמדברת על נדידת קלפי ומוסדרת כבר. 

היו"ר כרמל שאמה:

אוקיי.

ניר ימין:

"תקבע ועדת הבחירות את סדרי אבטחת העברת הקלפי".וגם שחברי הוועדה יעברו ממקום למקום עם הקלפי?

אורי נוסבאום:

- - - לקבוע את אופן ההעברה . זה מספיק. 

ניר ימין:

כדי לוודא את סדרי האבטחה יכולים להתייחס להיבטים הטכניים.

אורי נוסבאום:

אבל אז הם לא מתייחסים לשניהם. זאת אומרת או שאתה קובע - - -

ניר ימין:

סדרי האבטחה יכולים להתייחס להיבטים הטכניים כמו מנעול או מי יפתח וכדומה.

דפנה הולץ לכנר:

אני מסכימה. 

ניר ימין:

היושב ראש רוצה להגיד במפורש שחברי הוועדה יעברו איתה, ושוועדת הקלפי תקבע את סדרי האבטחה ואת השעות.


אני אקריא את ההחלטות כפי שאני הבנתי: 

תקנה משנה (ב) בתקנה 27 תאמר כך: "על אף האמור בתקנה משנה (א) ועדת הבחירות רשאית להחליט כי תחנת קלפי תעבור בין מספר מקומות סמוכים ביום הבחירות, ובלבד שחברי הוועדה יעברו עם הקלפי בין המקומות, כאמור; החליטה ועדת הבחירות כאמור, תקבע ועדת הבחירות את סדרי האבטחה של העברת הקלפי ואת שעות ההצבעה בקלפי בכל אחד מן המקומות". 

היו"ר כרמל שאמה:

מצביעים.

הצבעה

בעד תקנה 18 – רוב

נגד – אין

נמנעים – אין

תקנה 18 התקבלה

היו"ר כרמל שאמה:

תקנה 18 אושרה פה-אחד.

אורי נוסבאום:

תיקון תקנה 33   19. בתקנה 33 לתקנות העיקריות, אחרי תקנת משנה (א) יבוא:

"(א1)
מגדל שהוא תאגיד, יסמיך חבר מקרב חבריו, בעל מניות בתאגיד או מנהל בו, להצביע מטעמו בבחירות וימציא ליושב ראש ועדת הקלפי אישור לפי טופס 2 שבתוספת, שנקוב בו שם הנציג שהוסמך מטעמו.".

ניר ימין:

זאת התקנה שלגביה היה ויכוח קודם האם מגדל מסמיך מישהו או לא. האמת היא שהתקנה שלגביה התנהל הוויכוח קודם הייתה תקנה שנגעה יותר למועמד עצמו שנבחר ופחות לשאלת ייפוי הכוח. לכן התקנה הזאת יותר רלוונטית לדרך הצבעת התאגיד.

צבי אלון:

פה אנחנו צמצמנו את המצב שהיה בפעם שעברה.

היו"ר כרמל שאמה:

"יסמיך חבר מקרב חבריו"? כלומר כל עובד למהדרין יכול להצביע?

סער פאוקר:

לא עובד, חבר או מנהל.

אורי נוסבאום:

זה בעצם מנהל במהדרין היות שהיא חברה. 

היו"ר כרמל שאמה:

בעל מניות בתאגיד.

אורי נוסבאום:

קודם זה היה פרוץ לגמרי, קודם בכלל לא הייתה מגבלה. 

היו"ר כרמל שאמה:

למה לא רק המנכ"ל או היושב ראש?

קריאה:

נושא משרה.

אורי נוסבאום:

מה ההבדל בין מנהל לבין - - -

צבי אלון:

בעל מניות הוא לא נושא משרה.

היו"ר כרמל שאמה:

זה צריך להיות כמה שיותר מצומצם. 

דפנה הולץ לכנר:

אני אבקש להעיר פה משהו. אני לא מכירה בכנסת - -

צבי אלון:

רגע אחד, היושב ראש הציע להגביל. הכיוון הוא בהחלט חיובי. 

דפנה הולץ לכנר:

אני רוצה לומר- -

היו"ר כרמל שאמה:

רגע, סליחה. מאז שהגעת את רק מתפרצת לדברים. זאת לא זכות מוקנית מרגע שמאחרים. תבקשי זכות דיבור – תקבלי.

מה אתה יכול לעשות עם מה שהצעתי?

ניר ימין:

אתה מבקש לצמצם את זה שזה לא יהיה "חבר מקרב חבריו או בעל מניות בתאגיד", אלא שזה יהיה רק מנהל או רק נושא משרה בתאגיד?

היו"ר כרמל שאמה:

מנהל, רואה חשבון.

צבי אלון:

איך תגדיר בקיבוץ?

היו"ר כרמל שאמה:

זה נוגע גם לקיבוץ? 

צבי אלון:

כן.

ניר ימין:

כל תאגיד.

היו"ר כרמל שאמה:

אז במה עסק הסעיף הקודם?

צבי אלון:

הסעיף הקודם היה פרוץ. כמו שאמרתי לך, היה כתוב שקיבוץ יכול לתת ייפוי כוח, לא הגביל למי, ואז בפועל אדם אחד קיבל ייפוי כוח משלושים קיבוצים, ובא והצביע. אנחנו פה כותבים שקיבוץ צריך מקרב אנשיו או כל רעיון- -

היו"ר כרמל שאמה:

איזה פונקציות יש בקיבוץ? מזכיר הקיבוץ, ומי עוד?

צבי אלון:

נושא משרה.

היו"ר כרמל שאמה:

מה יש בקיבוץ חוץ ממזכיר? 

צבי אלון:

מרכז משק, מרכז ענף. 

היו"ר כרמל שאמה:

איך ההיררכיה?

צבי אלון:

מזכיר- -

היו"ר כרמל שאמה:

ומה עוד? מזכיר וגזבר?

צבי אלון:

יש היום בכלל מנהלים חיצוניים בקיבוצים. 

היו"ר כרמל שאמה:

מזכיר וגזבר יש בכל קיבוץ?

צבי אלון:

כן.

היו"ר כרמל שאמה:

אז למה לא לצמצם את זה?

ניר ימין:

אבל מדברים פה בכלל על תאגיד. 

היו"ר כרמל שאמה:

בקיבוצים אפשר לקבוע מזכיר וגזבר, ובתאגידים עסקיים אפשר לקבוע מנכ"ל וגם גזבר מהכספים. 

סער פאוקר:

אפשר לכתוב "נושא משרה" ולהגדיר מה זה "נושא משרה". 

היו"ר כרמל שאמה:

לא כל חבר ולא כל בעל מניות.

סער פאוקר:

כדאי להגדיר מה זה "נושא משרה" כדי שלא יהיו אי הבנות.

היו"ר כרמל שאמה:

נושא משרה מוגדר. 

סער פאוקר:

יש הגדרות שונות.

רונן כהן:

בחוק ניירות ערך.

ניר ימין:

יש בהרבה חוקים, אבל יש שוני בין החיקוקים האלה לבין ההגדרה הספציפית של נושא משרה. לפעמים מדובר על שותף, לפעמים על שותף מוגבל, לפעמים על מנהל פעיל – יש כל מיני הגדרות של נושא משרה. דווקא אם מפנים לחוק מסוים זה יכול להרחיב ולא לצמצם, לפי מה שהיושב ראש מבקש. 

סער פאוקר:

אתה יכול להגדיר פה מה זה נושא משרה.

ניר ימין:

נכון. אם מדברים על נושא משרה כדאי להגיד למה הכוונה, כי אם מפנים לחוק מסוים - -

היו"ר כרמל שאמה:

בבקשה.

ניר ימין:

יש חוקים שמדברים על מנהל פעיל בתאגיד או על שותף- -

היו"ר כרמל שאמה:

בתאגיד זה יושב ראש דירקטוריון או מנכ"ל.

רונן כהן:

ואם יש מנהל עסקים? יכול להיות שזה עלול להגביל. מנהל שהוא מנהל העסקים ואחראי ישירות לעניין, הוא לא מנכ"ל, והוא לא יושב ראש. זה עלול להגביל. לכן אולי כדאי לשמוע הגדרה של מנהל. זה עדיין מנהל בחברה.

שמעון כורם:

אם קיבוץ עושה שותפויות עם גורם חיצוני, מי מצביע שם? מי מחליט?

קריאה:


אפשר להוסיף: "אחד מבעלי זכויות החתימה בתאגיד". מורשה חתימה בתאגיד.
היו"ר כרמל שאמה:

כן, מורשה חתימה.

ניר ימין:

אבל הוא יכול להסמיך כל אחד שיהיה מורשה חתימה. הוא יכול להסמיך את כל החברים.\

צבי אלון:

לא נכון. הם לא יחליטו לצורך העניין הזה- -

ניר ימין:

אני מודה שאני לא יודע מה זה אומר עד הסוף, "מורשה חתימה", ומהם התנאים ליצור הרשאה כזאת. 

היו"ר כרמל שאמה:

"מורשה חתימה" בהגדרה הוא זה שמייצג את אותו תאגיד.

ניר ימין:

כן, מנהל או מורשה חתימה. 

היו"ר כרמל שאמה:

מנהל זה גם מנהל חדר אוכל?

ניר ימין:

נכון, אבל גם הגדרה של "נושא משרה" היא הגדרה מאוד כללית. היא בעצם אותו דבר.

היו"ר כרמל שאמה:

לא, נושא משרה בתאגיד זה- -

ניר ימין:

יש הגדרות בחוקים מסוימים.

רונן כהן:

הכוונה היא למנהל בתאגיד. 

מיכאל אטלן:

"מורשה חתימה" נראה לי הכי צר. 

היו"ר כרמל שאמה:

אז נשאיר את זה "מורשה חתימה בתאגיד". בקיבוץ יש מורשה חתימה? תשאיר את זה "מורשה חתימה, וזהו.

ניר ימין:

אז "מגדל שהוא תאגיד יסמיך מורשה חתימה מטעמו"?


היו"ר כרמל שאמה:

"את מורשה החתימה מטעמו".

סער פאוקר:

שלא יהיה מצב שאותו מורשה חתימה יצביע בשם כמה- -

צבי אלון:

לא, בתאגיד הזה. 

דפנה הולץ לכנר:

מאז שאדוני העיר לי רק אני מרימה אצבע ולכן לא מדברת. כל היתר פשוט מדברים.

אני מתנצלת על האיחור, הייתה פשוט משאית הפוכה בכביש 1, אז אני מאוד מתנצלת. שהנושא הזה לא יהיה בעוכריי מרגע זה ואילך.

היו"ר כרמל שאמה:

הוא לא יהיה בעוכרייך. כל עוד תדברי ברשות דיבור שום דבר לא יהיה בעוכרייך.


מצאת לזה פתרון?

ניר ימין:

זה מה שאתה ביקשת, אדוני. כדי לבדוק מה אומרת ההגדרה של "מורשה חתימה" זה דורש בדיקה קצת יותר יסודית, אבל אם רוצים לאשר את התקנה אפשר לאשר אותה. אני מודה שאני לא יודע עד הסוף האם זה צר או רחב.

היו"ר כרמל שאמה:

אנחנו מסמיכים אותך לחדד.

מיכאל אטלן:

אני חושב שיצרתי פה נזק. אני חשבתי שמדובר רק על מי שמחליף את הנציג הקבוע שמייצג את הקיבוץ. 

ניר ימין:

לא, הוא - - -  היחיד.

מיכאל אטלן:

האספה יכולה לבחור מי שהיא רוצה או לחילופין מורשה חתימה. אני פה התערבתי במשהו שהוא לא לי- - -

סער פאוקר:

אספה כללית?

מיכאל אטלן:

כל תאגיד יכול לבחור באדם הכי מתאים למלא את התפקיד לייצג את התאגיד בגוף הזה, נכון? רק אם יש בעיה של ממלא מקום אז לבחור הגדרה צרה של מורשה חתימה בלבד. אבל יכול להיות שהבחירות האלה ממש לא מעניינות מורשה חתימה. בקיצור, אני מסיר את הצעתי.

סער פאוקר:

כדאי לאמץ "נושא משרה", רק צריך לראות איך מגדירים נושא משרה לצורך החיקוק הזה. מורשה חתימה יכול להיות מסוכן. אני לא יודע איפה המונח "מורשה חתימה" מוגדר. מה זה "מורשה חתימה"? 

אורי נוסבאום:

בלאו הכי אנחנו מצמצמים היום את מה שקיים היום. זה די מייתר את מה שהתממש קודם שהייתה מין קבלנות קולות. בכל זאת זה מישהו שהוסמך על-ידי התאגיד מתוך הגוף עצמו, ולא מישהו שלא קשור אליו. ככה לא ייצא מצב כמו קודם ששלושים קיבוצים יסמיכו בן אדם שלא קשור אליהם והצביע מכוח מספר הקולות של כולם שהיה מספר אדיר. ככה זה מנטרל את החשש בכל מקרה, גם עם הניסוח הקיים.

שמעון כורם:

חבר'ה, אני מבטיח לכם שבבחירות הבאות גם הקיבוצים ישלטו מחדרה – צפונה.

היו"ר כרמל שאמה:

כבר שמענו את זה. 

שמעון כורם:

תשנו, לא תשנו חוקים – זה מה שיקרה, כי יש להם ייפוי כוח; לנו, למושבים – לא יהיה ייפוי כוח. 

היו"ר כרמל שאמה:

תתאגדו.

שמעון כורם:

לא נותנים לנו.

היו"ר כרמל שאמה:

למה?

שמעון כורם:

אני אמרתי לך. במושב ערוגות אני יכול לבחור נציג אחד שיהיה לו  ייפוי כוח להצביע בשם כולנו? לא נותנים לנו את זה בחוקים של המועצה. 

צבי אלון:

אני הייתי שמח שזה יהיה, אבל המשפטנים אומרים שבבחירות אישיות אין דבר כזה ייפוי כוח.

שמעון כורם:

קח משפטנים שיישבו טוב-טוב על כל החומר הזה – כל המשפטנים שמבינים מה זה בחירות – ואז יראו כמה זה מעוות, כל הבחירות האלה. 

היו"ר כרמל שאמה:

זה מעוות, אין ספק.

שמעון כורם:

אז למה להמשיך עם זה?

דפנה הולץ לכנר:

אני רוצה לדבר, אם אפשר. אם כבוד היושב ראש ייתן לי רשות דיבור אני אדבר.

היו"ר כרמל שאמה:

כן, בבקשה.

דפנה הולץ לכנר:

תודה, אדוני. 

ראשית, דווקא בשל החשש שהעלה חברי, היועץ המשפטי של המשרד, ראוי ביותר למצוא הגבלות הרבה יותר דרקוניות לנקודה הזאת. 

הערה אחת לכך שאנחנו לא מכירים בחירות מסוג אחר שבהן יש זכות הצבעה לתאגיד – אם כבר פורצים את הנושא הזה ומאפשרים לתאגיד להצביע באמצעות מיופה כוח אני לא רואה הבדל למה הצבעה של פרט לא תהיה באמצעות מורשה מטעמו להצביע אם הוא במילואים או היא נמצאת בחופשת לידה, והיא רוצה שבעלה יהיה מיופה הכוח שלה. 

ניר ימין:

התאגיד לא מצביע, להבנתי, באמצעות מיופה כוח. הקיבוץ לא יכול להגיע כקיבוץ ולהצביע. לכן הוא צריך אדם שיבוא וישים את הפתק, זה ההבדל. אדם פרטי יכול להצביע בעצמו באופן אישי, להזדהות באופן אישי, מה שתאגיד לא יכול לעשות. 

היו"ר כרמל שאמה:

יש פה בעיה, כי קיבוץ הוא מגדל אחד.

ניר ימין:

הבחירות צריכות להיות אישיות במהותן היכן שניתן. היכן שלא ניתן יש אדם שעושה את זה.

דפנה הולץ לכנר:

נכון. הבעיה היא בעצם העובדה שמאפשרים לתאגידים להצביע. זאת הבעיה בשורש שלה.

ניר ימין:

השאלה מה האלטרנטיבה. אם לתאגידים לא יהיה בכלל ייצוג, לפי מה שאת מציעה, כי לא ייתנו להם להצביע, ומי שינהל את העניינים שלהם יהיו אנשים- - -

רונן כהן:

אבל החוק קובע שזה בחירות בין מגדלים.

דפנה הולץ לכנר:

בשל העובדה שבבחירות מסוג זה נותנים לתאגיד באמצעות מי שיכול לבוא בשמו, להצביע, אני לא רואה בעיה לאפשר מיופה כוח מטעם פרט. 

היות שאיחרתי, ואני שוב מתנצלת, יש לי מספר הערות עקרוניות פה שאני מבקשת להשמיע. 

היו"ר כרמל שאמה:

זה יהיה בישיבה הבאה.

דפנה הולץ לכנר:

לא, אדוני, אני מאוד מבקשת.

היו"ר כרמל שאמה:

אנחנו מסיימים, אנחנו לא ממשיכים. 

דפנה הולץ לכנר:

אני הייתי רוצה לדבר על כך שכבוד השופט אליקים רובינשטיין, במסגרת העתירות לבג"ץ דיבר על כך שיש כפל משרות, אדוני, וכל התהליך- -

היו"ר כרמל שאמה:

איפה יש כפל משרות?

דפנה הולץ לכנר:

בעצם קיומה של מועצת צמחים במקביל למשרד החקלאות- -

היו"ר כרמל שאמה:

אבל זאת שאלה אחרת.

דפנה הולץ לכנר:

- - והעובדה שהכספים של הציבור מועברים ומשולמים דרך מועצת צמחים לכל מיני נושאי משרות ועסקנים, והוא מיותר לחלוטין. אליקים רובינשטיין אמר בדיון, מדוע אני צריך פה עורך דין מטעם המדינה, משרד החקלאות וגם עורך דין פרטי של המועצה? שהרי בסופו של יום אמורים לשרת את החקלאים. אדוני, בכל ההליכים בכל רחבי הארץ מועצת הצמחים- -

היו"ר כרמל שאמה:

אנחנו חייבים לנעול את הדיון.

דפנה הולץ לכנר:

- - היא נגד החקלאי- -

היו"ר כרמל שאמה:

זה לא מקדם אותנו כרגע בשום דבר, גברתי.

דפנה הולץ לכנר:

- - - אם אדוני יאפשר לי עוד שתי דקות- - 

היו"ר כרמל שאמה:

אנחנו לא הולכים להצביע עוד הצבעה אחת אפילו.

דפנה הולץ לכנר:

בהחלט לא. אני רק רוצה שהדברים האלה ייאמרו, אם אפשר. אני חיכיתי בסבלנות והצבעתי- - 

היו"ר כרמל שאמה:

אבל הדיון תם.

דפנה הולץ לכנר:

אני אבקש רק לומר- -

היו"ר כרמל שאמה:

אני חייב לעבור לדיון בוועדה אחרת. עם כל הכבוד, אין לנו זמן. 

דפנה הולץ לכנר:

אני רוצה לומר משפט אחד. 

היו"ר כרמל שאמה:

משפט אחד, בבקשה.

דפנה הולץ לכנר:

מועצת הצמחים איננה מייצגת את החקלאים, אלא היא עובדת נגדם. 

היו"ר כרמל שאמה:

תסבירי לי עכשיו איך האמירה הזאת, שהבנתי אותה מתחילת הדיון הייתה עכשיו מאוד חשובה ונחוצה ומקדמת אותנו בדיון? תסבירי לי רק. 

דפנה הולץ לכנר:

קודם כול חשוב שזה ייאמר לפרוטוקול. 

היו"ר כרמל שאמה:

את יודעת כמה פעמים זה נאמר היום לפרוטוקול?

דפנה הולץ לכנר:

ואני רוצה שייאמר עוד שהיא מנסה לקחת את כספו באמצעות קיזוז פיצויים, באמצעות מניעת ייצוא, באמצעות מניעת עובדים זרים. ואם הדברים האלה נאמרו על-ידי אחרים אז על אחת כמה וכמה, שהדברים האלה כואבים.

היו"ר כרמל שאמה:

אני מבקש עד לדיון הבא, משרד החקלאות, להתייחס להערות שהושמעו לסעיפים בדבר ייצוג הולם וגם בדבר מגדל שהוא תאגיד. לנסות לבוא עם הצעות ברוח הדברים שנשמעו פה. אנחנו נקבע דיון במהרה. 

דפנה הולץ לכנר:

ושדרוש ייצוג אישי וולונטרי, אדוני.

היו"ר כרמל שאמה:

וולונטרי זה לא בסמכות התקנות. 

דפנה הולץ לכנר:

החוק הזה פשוט אנכרוניסטי ומיותר. 

אורי נוסבאום:

אין אפשרות לסיים עכשיו את ההקראה של שאר התקנות?

היו"ר כרמל שאמה:

לא. ב-10:00 מתחיל דיון על מסקנות ועדת ששינסקי. כשאני שם את הדברים אחד מול השני- -

דפנה הולץ לכנר:

תלוי כלפי מי.

צבי אלון:

אם לא נאשר את התקנות האלה יישארו התקנות הפחות טובות.

היו"ר כרמל שאמה:

אני אקבע מועד בהקדם. אני לא אפרסם אותו כרגע, צריך לשבת עם הנהלת הוועדה. אבל אתם רואים שהתכנסנו ב-8:00 בבוקר כי הבנו את הדחיפות של העניין. לא אנחנו עיכבנו את העניין, דרך אגב.  

צבי אלון:

להפך, הייתם מאוד מהירים.

היו"ר כרמל שאמה:

כך נמשיך להיות. תודה רבה לכולם. 

הישיבה ננעלה ב-9:50
